Marko 6 | Intanɛt So Bible| Wiase Foforɔ Nkyerɛaseɛ\nMarko Asɛmpa 6:1-56\nYesu kuromfo poo no (1-6)\nƆde asɛnka ho akwankyerɛ maa Dumien no (7-13)\nOsuboni Yohane wui (14-29)\nYesu maa nnipa 5,000 aduan (30-44)\nYesu nantew nsu so (45-52)\nƆsaa yare wɔ Genesaret (53-56)\n6 Na ofii hɔ baa ne kurom,+ na n’asuafo no dii n’akyi. 2 Bere a eduu Homeda no, ofii ase kyerɛkyerɛe wɔ hyiadan mu. Wɔn a na wɔretie no no mu dodow no ara ho dwiriw wɔn, na wɔkae sɛ: “Ɛhe na onipa yi suaa nneɛma yi fii?+ Adɛn nti na wɔama no nyansa a ɛte sɛɛ, na wɔnam ne nsa so reyɛ anwonwade saa?+ 3 Ɛnyɛ oyi ne kapenta no?+ Ɛnyɛ ɔno ne Maria ba+ a ne nuanom ne Yakobo+ ne Yosef ne Yuda ne Simon no?+ Na ɛnyɛ ne nua mmea na yɛne wɔn wɔ ha yi?” Enti ɔbɛyɛɛ hintidua maa wɔn. 4 Nanso Yesu ka kyerɛɛ wɔn sɛ: “Wodi odiyifo ni baabiara, gye ne kurom ne n’abusuafo mu ne ɔno ara ne fi.”+ 5 Enti wantumi anyɛ anwonwade biara wɔ hɔ. Nea ɔyɛe ara ne sɛ ɔde ne nsa guu ayarefo kakraa bi so saa wɔn yare. 6 Nokwarem no, ɛyɛɛ no nwonwa sɛ wonni gyidi. Na okyin nkuraa a ɛwowɔ hɔ no ase hyiae, na ɔkyerɛkyerɛɛ wɔn.+ 7 Afei ɔfrɛɛ Dumien no, na ofii ase somaa wɔn baanu baanu,+ na ɔmaa wɔn ahonhom fĩ so tumi.+ 8 Afei nso, ɔka kyerɛɛ wɔn sɛ wɔmmfa hwee nntu kwan no, gye poma nko ara; wɔmmfa paanoo, wɔmmfa aduan kotoku, na wɔmmfa sika* nnhyɛ wɔn abɔso mu;+ 9 na mmom wɔnhyɛ mpaboa, nanso wɔnnhyɛ ntaade abien.* 10 Bio nso, ɔka kyerɛɛ wɔn sɛ: “Baabiara a mobɛkɔ no, sɛ mokɔ ofi bi mu a, montena hɔ nkosi sɛ mubefi hɔ akɔ.+ 11 Na baabiara a ɛhɔfo annye mo anaa wɔantie mo no, sɛ morefi hɔ akɔ a, momporoporow mo nan ase mfuturu mfa nyɛ adanse mma wɔn.”+ 12 Enti wosiim kɔe, na wɔkɔka kyerɛɛ nkurɔfo sɛ wɔnsakra wɔn adwene.+ 13 Na wotuu ahonhommɔne bebree,+ na wɔde ngo sraa ayarefo pii, na wɔsaa wɔn yare. 14 Na Ɔhene Herode tee, efisɛ Yesu din trɛwee, na na nkurɔfo rekeka sɛ: “Wɔanyan Osuboni Yohane afi awufo mu, na ɛno nti na otumi yɛ anwonwade ahorow no.”+ 15 Ná afoforo nso rekeka sɛ: “Ɛyɛ Elia.” Ɛnna ebinom nso rekeka sɛ: “Ɔyɛ odiyifo te sɛ tete adiyifo no mu baako.”+ 16 Bere a Herode tee no, ɔkae sɛ: “Yohane a mitwaa ne ti no, ɔno na wɔanyan no yi.” 17 Ná Herode aware ne nua Filipo yere Herodia. Ɔbea no nti, na Herode asoma ama wɔakɔkyere Yohane de nkɔnsɔnkɔnsɔn agu no de no ato afiase.+ 18 Efisɛ na Yohane ka kyerɛ Herode daa sɛ: “Mmara mma kwan sɛ wobɛware wo nua yere.”+ 19 Ɛno nti, Herodia nyaa ne ho menasepɔw, na na ɔpɛ sɛ okum no, nanso wantumi. 20 Ná Herode suro Yohane, efisɛ na onim sɛ ɔyɛ ɔtreneeni, na ɔyɛ onipa kronkron,+ na na ɔrebɔ Yohane ho ban. Bere biara a obetie Yohane nsɛm no, ɛyɛ a onhu nea ɔnyɛ koraa;* nso ɔkɔɔ so de anigye tiee no. 21 Da bi, ɔkwan bi bue maa Herodia. Saa bere no, na Herode redi n’awoda,+ enti ɔtow pon anwummere maa n’atitiriw ne n’asahene ne Galilea mpanyimfo.+ 22 Na Herodia babea bɛsawee, na ɛyɛɛ Herode ne wɔn a wɔne no redidi no fɛ. Na ɔhene no ka kyerɛɛ abeawa no sɛ: “Bisa me nea wopɛ biara, na mede bɛma wo.” 23 Yiw, ɔkaa ntam kyerɛɛ no sɛ: “Biribiara a wubebisa me no, mede bɛma wo. Sɛ ɛyɛ m’ahenni fã mpo a, mede bɛma wo.” 24 Enti ɔkɔe kobisaa ne maame sɛ: “Dɛn na mimmisa?” Ɔkae sɛ: “Osuboni Yohane ti.” 25 Ɛhɔ ara na ɔde mmirika kɔɔ ɔhene no nkyɛn, na ɔde n’adesrɛ too n’anim sɛ: “Mepɛ sɛ wode Yohane Suboni ti to apampaa so ma me seesei ara.”+ 26 Asɛm no haw ɔhene no paa, nanso esiane ntam a waka ne n’ahɔho* no nti, wampɛ sɛ obu n’ani gu abeawa no adesrɛ no so. 27 Enti ɛhɔ ara na ɔhene no somaa ɔwɛmfo,* na ɔka kyerɛɛ no sɛ ɔmfa Yohane ti mmra. Na ɔkɔe kotwaa ne ti wɔ afiase hɔ, 28 na ɔde ne ti no too apampaa so bae. Na ɔde maa abeawa no, na abeawa no nso de kɔmaa ne maame. 29 Bere a Yohane asuafo no tee no, wɔba bɛfaa ne funu no kosiei wɔ ɔda mu. 30 Na asomafo no boaboaa wɔn ho ano baa Yesu nkyɛn, na wɔkaa nea wɔyɛe ne nea wɔkyerɛkyerɛe nyinaa kyerɛɛ no.+ 31 Na ɔka kyerɛɛ wɔn sɛ: “Mommra, mommɛsen nkɔhyɛ baabi a atew ne ho, na monhome kakra.”+ Efisɛ na nnipa pii redi hɔ akɔneaba, enti wɔannya bere mpo annidi. 32 Enti wɔfaa ɔkorow, na wɔde wɔn ani kyerɛɛ baabi a atew ne ho sɛnea ɛbɛyɛ a wobetumi akɔhyɛ hɔ komm.+ 33 Nanso nkurɔfo hui sɛ wɔrekɔ, na nnipa bebree nso tee, na wɔde mmirika fii nkurow no nyinaa mu faa fam koduu hɔ gyaa wɔn. 34 Na bere a osii fam no, ohuu nnipadɔm kɛse bi, na wɔyɛɛ no mmɔbɔ,+ efisɛ na wɔte sɛ nguan a wonni hwɛfo.+ Na ofii ase kyerɛkyerɛɛ wɔn nneɛma pii.+ 35 Saa bere yi, na ade resa, na n’asuafo no baa ne nkyɛn bɛka kyerɛɛ no sɛ: “Ɛha atew ne ho, na ade nso resa.+ 36 Gya wɔn kwan ma wɔnkɔ, sɛnea ɛbɛyɛ a wobetumi akɔ nkuraa ne mfuw a atwa ahyia yi mu akɔtɔ biribi adi.”+ 37 Na ɔka kyerɛɛ wɔn sɛ: “Mo ara momma wɔn biribi nni.” Ɛnna wobisaa no sɛ: “Yɛnkɔtɔ paanoo denare* 200 mfa mmrɛ nnipa no nni anaa?”+ 38 Obisaa wɔn sɛ: “Paanoo ahe na mowɔ? Monkɔ nkɔhwɛ!” Na bere a wɔkɔhwɛe no, wɔkae sɛ: “Anum ne mpataa abien.”+ 39 Na ɔka kyerɛɛ nkurɔfo no nyinaa sɛ wɔntenatena sare mono no so akuwakuw.+ 40 Na wɔtenatenaa ase akuwakuw; ná ebi yɛ 100, ɛnna ebi yɛ 50. 41 Ɛnna ɔfaa paanoo anum ne mpataa abien no, na ɔhwɛɛ soro hyiraa so.+ Afei obubuu paanoo no mu, na ofii ase de maa asuafo no sɛ wɔmfa mma nkurɔfo no; na obubuu mpataa abien no mu maa wɔn nyinaa. 42 Enti wɔn nyinaa didi mee. 43 Na bere a wɔsesaw nea ɛkaa ase no, ɛyɛɛ nkɛntɛn 12 mama; ná mpataa no nka ho.+ 44 Wɔn a wodii paanoo no dodow yɛ mmarima 5,000. 45 Ntɛm ara, ɔmaa n’asuafo no tenaa ɔkorow no mu sɛ wonni kan ntwa nkɔ Betsaida mpoano wɔ asuogya, na ɔno de, ogyaa nnipadɔm no kwan ma wɔkɔe.+ 46 Bere a ɔne wɔn dii nkra wiei no, ɔkɔɔ bepɔw bi so kɔbɔɔ mpae.+ 47 Na eduu anwummere no, na ɔkorow no wɔ ɛpo no mfinimfini, na na aka ɔno nko ara wɔ asaase so.+ 48 Na ohui sɛ mframa a ɛrebɔ hyia n’asuafo no nti, ayɛ den ama wɔn sɛ wɔbɛhare ɔkorow no. Enti ɔnantew po no so baa wɔn nkyɛn bɛyɛ ahemanakye* mu hɔ; na ɔyɛɛ sɛ nea ɔresian wɔn ho no. 49 Bere a wohuu no sɛ ɔnam po no so no, adwene a ɛbaa wɔn tirim ne sɛ: “Ɛyɛ dae anaa?” Na wɔteɛteɛɛm. 50 Na wɔn nyinaa huu no no, wɔn koma tui. Na ntɛm ara na ɔka kyerɛɛ wɔn sɛ: “Momma mo bo ntɔ mo yam! Ɛyɛ me; munnsuro.”+ 51 Na ɔforo kɔɔ wɔn nkyɛn wɔ ɔkorow no mu, na mframa no gyaee, na ɛmaa wɔn ho dwiriw wɔn pii, 52 efisɛ na wɔntee paanoo ho asɛm no ase, na na wɔn koma nnyaa ntease. 53 Bere a wobeduu asaase so no, wɔbaa Genesaret, na wɔtoo ɔkorow no sɛkyɛ* wɔ hɔ baabi.+ 54 Na bere a wosi fii ɔkorow no mu ara pɛ na nkurɔfo huu no. 55 Na wɔde mmirika kyinkyin nkurow no nyinaa mu, na wofii ase de wɔn a wɔyare guu kɛtɛ so de wɔn kɔɔ baabiara a wɔbɛte sɛ ɔwɔ. 56 Na nkurow anaa nkuraa biara a ɔbɛkɔ ase no, nkurɔfo de wɔn a wɔyare no begu gua so, na wɔsrɛ no sɛ ɔmma wɔmfa wɔn nsa nka n’ataade nguguso ano kɛkɛ.+ Na wɔn a wɔde wɔn nsa kae no nyinaa ho tɔɔ wɔn.\n^ Nt., “kɔbere.”\n^ Anaa “wɔmmfa ntaade abien.”\n^ Anaa “ne ho yeraw no pii.”\n^ Anaa “wɔn a wɔtete adidipon ho.”\n^ Anaa “ɔbrafo.”\n^ Kyerɛ sɛ, ahemanakye nnɔn 3 kosi bɛyɛ anɔpa nnɔn 6.


12 Afei Yehowa ka kyerɛɛ Mose ne Aaron wɔ Egypt asase so sɛ: 2 “Ɔsram yi bɛyɛ asram no nyinaa mfiase. Ɛbɛyɛ afe no mu ɔsram a edi kan ama mo.+ 3 Ka kyerɛ Israel asafo nyinaa sɛ, ‘Ɔsram yi da a ɛto so du no, abusua biara mpɛ oguan biako mma ne fie; kyerɛ sɛ ofie biara, oguan+ biako. 4 Na sɛ ofie no mufo sua sɛ wɔn nkutoo bɛwe oguan biako a, ɔne ne fipamfo nkyɛ wɔ ne fie, sɛnea akra a wɔwɔ hɔ dodow te. Mummu wɔn dodow ano nkyɛ oguan no mma ɛnso obiara so. 5 Momfa onini a wadi afe+ a ɔte apɔw,+ oguan anaa abirekyi. 6 Momfa aboa no nsie nkosi ɔsram yi da a ɛto so dunan,+ na Israel asafo mũ no nyinaa nkum no anwummere.+ 7 Na ofie biara a wɔbɛwe wom no, wɔmfa mogya no bi nyɛ apongua abien no ho ne ɔpon no atifi.+ 8 “‘Wɔnwe nam no anadwo no ara. Wɔmfa ogya ntoto na wɔmfa nka paanoo a mmɔkaw nnim+ ne ɛfan nwenenwene+ ho nni.+ 9 Monnwe no amono na mommfa nsu nnnoa, na mmom momfa ogya ntoto, ne ti ne ne nnyawa ne n’ayamde nyinaa. 10 Na munnnyaw bi mmma ade nnkye so, na sɛ ebi ka ma ade kye so a, momfa ogya nhyew.+ 11 Saa kwan yi so na munni: Momfa ade mmɔ mo asen+ na monhyɛ mpaboa+ na momfa poma nkura; na munni no ɔhare so. Ɛyɛ Yehowa twam.+ 12 Mɛba abetwam Egypt asase so anadwo+ yi akunkum Egypt mmakan nyinaa, fi onipa so kosi aboa so.+ Na mebu Egypt anyame nyinaa atɛn.+ Mene Yehowa.+ 13 Na ofie biara a mowɔ mu no, mogya no bɛyɛ mo sɛnkyerɛnne, na sɛ mihu mogya no a, metwam akɔ.+ Enti sɛ mede ɔsɛe ba Egypt asase so a, morenhu amane biara. 14 “‘Monkae saa da yi na munni no sɛ Yehowa afahyɛ, mo awo ntoatoaso nyinaa mu. Monhyɛ fã no na ɛnyɛ ahyɛde a ɛbɛtena hɔ daa. 15 Munni paanoo a mmɔkaw nnim nnanson. Na da a edi kan no ara munyi mmɔkaw biara mfi mo afie mu, efisɛ obiara a obedi ade a mmɔkaw wom fi da a edi kan kosi da a ɛto so ason+ no, wobetwa ɔkra a ɔte saa afi Israel.+ 16 Da a edi kan no monyɛ nhyiam kronkron, na da a ɛto so ason no nso monyɛ nhyiam kronkron.+ Monnyɛ adwuma saa bere no;+ aduan a ɔkra biara bedi nkutoo na mubetumi ayɛ.+ 17 “‘Na monhyɛ paanoo a mmɔkaw nnim no ho fã,+ efisɛ saa da yi na meyi mo asafodɔm afi Egypt asase so. Monkae saa da yi, mo awo ntoatoaso nyinaa mu, na ɛnyɛ ahyɛde a ɛbɛtena hɔ daa. 18 Ɔsram a edi kan no da a ɛto so dunan anwummere kosi da a ɛto so aduonu biako anwummere no, munni paanoo a mmɔkaw nnim.+ 19 Na ɛnsɛ sɛ wohu mmɔkaw biara wɔ mo afie mu nnanson, efisɛ obiara a ɔde mmɔkaw bɛka n’ano no, ɔhɔho oo, Israelni oo,+ wobetwa ɔkra a ɔte saa afi Israel asafo mu.+ 20 Munnni mmɔkaw biara. Baabi a mote biara munni paanoo a mmɔkaw nnim.’” 21 Afei Mose frɛɛ Israel mpanyimfo nyinaa+ ka kyerɛɛ wɔn sɛ: “Munyi nguan, sɛnea obiara abusua te, na munkum twam aboa+ no. 22 Na momfa sommɛ+ mmɔ mogya a ɛwɔ ɛsɛn mu no mu na momfa nsra apongua abien no ho ne n’atifi; na obiara mmfi ne fie mmpue kosi anɔpa. 23 Na sɛ Yehowa bɛfa ɔman no mu kunkum Egyptfo no na ohu mogya a ɛwɔ apongua abien no ho ne n’atifi a, Yehowa betwam afa ɔpon no ho na ɔremma ɔsɛe biara mma mo fie.+ 24 “Na momma eyi nyɛ ahyɛde+ a mo ne mo mma bedi so daa.+ 25 Afei sɛ mudu asase a Yehowa de bɛma mo no so sɛnea waka no a, monkɔ so nyɛ saa amanne yi mfa nsom no.+ 26 Na sɛ da bi mo mma bisa mo sɛ, ‘Amanne yi kyerɛ dɛn?’+ a, 27 monka sɛ, ‘Ɛyɛ twam afɔre a yɛbɔ ma Yehowa,+ efisɛ bere a ɔrekunkum Egyptfo no, otwaam faa Israelfo afie ho wɔ Egypt, na oyii yɛn afie fii mu.’” Afei nnipa no bɔɔ wɔn mu ase sɔree.+ 28 Na Israelfo no kɔyɛɛ nea Yehowa hyɛɛ Mose ne Aaron no nyinaa.+ Wɔyɛɛ saa pɛpɛɛpɛ. 29 Na anadwo dasum no, Yehowa kum Egypt asase no so abakan biara,+ efi Farao a ɔte n’agua so no abakan so kosi dommum a ɔda afiase abakan so. Okum aboa biara abakan nso.+ 30 Afei Farao ne ne nhenkwaa ne Egyptfo a wɔaka nyinaa sɔree anadwo; na osu kɛse baa Egypt baabiara,+ efisɛ ofie biako mpo nni hɔ a obi anwu wom. 31 Enti saa anadwo no ara ɔfrɛɛ+ Mose ne Aaron ka kyerɛɛ wɔn sɛ: “Monsɔre na mo ne Israelfo a wɔaka nyinaa mfi me man mu na monkɔsom Yehowa, sɛnea moaka no.+ 32 Momfa mo nguan ne mo anantwi nyinaa nkɔ, sɛnea moaka no.+ Na ɛyɛ a, munhyira me nso.” 33 Afei Egyptfo no gyinaa wɔn so sɛ wɔnyɛ ntɛm+ mfi ɔman no mu, na wɔkae sɛ, “Anyɛ saa a, ɛnde yɛn nyinaa awuwu awie!”+ 34 Enti nkurɔfo no faa wɔn mmɔre a ennya nkawee, na wɔde ntama kyekyeree nea wɔfɔtɔw mmɔre wom no de sisii wɔn kɔn ho. 35 Na Israelfo no yɛɛ nea Mose kae no, na wobisaa nneɛma a wɔde dwetɛ ayɛ ne nea wɔde sika ayɛ ne ntama fii Egyptfo no hɔ.+ 36 Yehowa maa nkurɔfo no anim baa nyam wɔ Egyptfo anim,+ enti biribiara a wobisae no, wɔde maa wɔn,+ na wɔwerɛw Egyptfo ho.+ 37 Afei Israelfo no fii Ramese+ de wɔn ani kyerɛɛ Sukot.+ Ná wɔyɛ mmarima a wɔnam fam bɛyɛ mpem ahansia; wɔankan mmofra anka ho.+ 38 Na firamanfiramanfo+ bebree nso ne wɔn kɔe, na na nguan ne anantwi ne mmoa ahorow pii nso ka wɔn ho. 39 Afei wɔde esiam a wɔafɔtɔw a wɔde fi Egypt bae no tõõ paanoo a mmɔkaw nnim, efisɛ wɔpam wɔn fii Egypt, enti wɔannya bere ansiesie biribi a wobedi wɔ kwan so.+ 40 Mfe dodow a Israelfo de tenaa ase+—wɔn a wɔtenaa Egypt no+—si ahanan aduasa.+ 41 Na mfe ahanan aduasa soe pɛpɛɛpɛ no, da no ara na Yehowa asafodɔm no fii Egypt asase so kɔe.+ 42 Na ɛyɛ anadwo a wɔbɛkae ahyɛ Yehowa anuonyam sɛ wayi wɔn afi Egypt asase so. Na Israelfo no bɛkae saa anadwo yi de ahyɛ Yehowa anuonyam, wɔn awo ntoatoaso nyinaa mu.+ 43 Afei Yehowa ka kyerɛɛ Mose ne Aaron sɛ: “Twam no ho ahyɛde ni:+ Ɔhɔho biara nnni bi.+ 44 Nanso sɛ akoa a wɔde sika atɔ no wɔ hɔ a, muntwa no twetia+ ansa na wadi bi. 45 Otubrafo ne ɔpaani nnni bi. 46 Munni wɔ ofie biako mu. Mommfa nam no bi mmfi fie hɔ nnkɔ abɔnten baabiara. Na mummmu ne dompe biara mu.+ 47 Israel asafo nyinaa nhyɛ saa fã yi.+ 48 Na sɛ ɔhɔho a wabɛtena mo mu pɛ sɛ odi twam no bi de hyɛ Yehowa anuonyam a, ma ɔbarima biara a ɔwɔ ne fie ntwa twetia+ ansa na wabɛn ho sɛ ɔrebedi bi. Ma ɔnyɛ sɛ okuromanni. Nanso obiara a ontwaa twetia nnni bi. 49 Mmara koro no ara na ɛwɔ hɔ ma okuromanni ne ɔhɔho a wabɛtena mo mu.”+ 50 Enti Israelfo nyinaa yɛɛ nea Yehowa hyɛɛ Mose ne Aaron no. Wɔyɛɛ saa pɛpɛɛpɛ.+ 51 Na da no ara Yehowa yii Israelfo ne wɔn asafo+ fii Egypt asase so.


Ahobrɛase Ho Da So Ara Hia? | Adesua\n“Ahobrɛasefo na nyansa ne wɔn te.”—MMEB. 11:2.\nNNWOM: 38, 69\nObi brɛ ne ho ase a, sɛn na ɛsɛ sɛ ɔyɛ n’ade?\nSɛ wɔde adwuma bi hyɛ yɛn nsa wɔ Onyankopɔn som mu a, yɛbɛyɛ dɛn anya nkɔso?\n1, 2. Ɛyɛɛ dɛn na Onyankopɔn poo ɔbarima bi a kan no na ɔbrɛ ne ho ase? (Hwɛ mfonini a ɛwɔ adesua yi mfiase no.)\nƆHENE SAUL fii ase dii ade wɔ tete Israel no, na ɔbrɛ ne ho ase na na obiara bu no. (1 Sam. 9:1, 2, 21; 10:20-24) Nanso ankyɛ na ahomaso nti, ɔde ahopere yɛɛ nneɛma bi. Ɛne sɛ, bere bi na ɛsɛ sɛ ɔtwɛn Onyankopɔn diyifo Samuel ansa na wɔabɔ afɔre wɔ Gilgal. Nanso odiyifo no kaa akyi ma enti wammedu ntɛm. Saa bere no, na Filistifo no ne Israelfo rebɛko, na na ɔman no nso refi Saul akyi. Ɛbaa saa no, Saul annya Samuel ho abotare. Ebia ɔkaa no ne tirim sɛ, ‘bere rekɔ, merentumi ntwɛn no, ɛsɛ sɛ meyɛ ho biribi ntɛm.’ Enti afɔre a na onni kwan sɛ ɔbɔ no, ɔbɔ maa Onyankopɔn. Yehowa ani annye nea ɔyɛe no ho.—1 Sam. 13:5-9.\n2 Samuel duu Gilgal no, ɔkaa Saul anim. Sɛ́ anka Saul begye ne mfomso atom no, ɔde nsɛm yiyii ne ho ano na ɔbrambram aniberesɛm a asɛm no yɛ so. (1 Sam. 13:10-14) Asoɔden a Saul yɛe no, wamma anso hɔ ara. Ɔkɔɔ so dii mfomso pii maa n’ahenni no fii ne nsa. Nea ɛhaw adwene koraa ne sɛ, ɔhweree Yehowa anim dom. (1 Sam. 15:22, 23) Ɛwom sɛ ahyɛase no, na Saul brɛ ne ho ase, nanso ahomaso nti anwie no yiye.—1 Sam. 31:1-6.\n3. (a) Adwene bɛn na nnipa pii wɔ wɔ ahobrɛase ho? (b) Nsɛmmisa bɛn na ehia sɛ yenya ho mmuae?\n3 Ɛnnɛ wiase a yɛwom yi, obiara repere sɛ obenya baabi pa agyina ma asi no yiye. Esiane wei nti, wɔmfa ahobrɛase nyɛ hwee. Ɛho nhwɛso ni. Bere bi, obi a wagye din wɔ sini mu a seesei ɔde ne ho ahyɛ amanyɔsɛm mu kaa sɛ: “Yɛrekasa a mose ahobrɛase; ɛmpare me sɛ mɛbrɛ me ho ase.” Ɛnde, adɛn nti na yɛda so ara reka sɛ ahobrɛase ho hia? Sɛ obi brɛ ne ho ase a, ɛkyerɛ sɛn? Dɛn na ɛma yehu sɛ obi nni ahobrɛase? Yɛbɛyɛ dɛn akɔ so ada ahobrɛase adi ɛmfa ho sɛ nnipa pii ani nnye ho? Adesua yi bɛboa yɛn ma yɛabua nsɛmmisa mmienu a edi kan no. Asɛmmisa a ɛto so mmiɛnsa no deɛ, yebesusuw ho wɔ adesua a edi hɔ no mu.\n4. Dɛn na obi yɛ a ɛkyerɛ sɛ ɔyɛ ahantan?\n4 Bible kyerɛ sɛ, sɛ obi mmrɛ ne ho ase a, na ɔyɛ ahantan. (Kenkan Mmebusɛm 11:2.) Ná Dawid yɛ onyansafo, enti ɔsrɛɛ Yehowa sɛ ‘onyi no mfi anidaho bɔne anaa ahantan ho.’ (Dw. 19:13) Dɛn na obi yɛ a, ɛkyerɛ sɛ ɔyɛ ‘ahantan’? Sɛ yɛka sɛ obi yɛ ahantan a, nea ɛkyerɛ ara ne sɛ ɔpere ne ho anaa ɔsen ne kɔn yɛ ade a onni kwan sɛ ɔyɛ. Esiane sɛ wɔawo yɛn wɔ bɔne mu nti, ɛtɔ bere bi a ahantan ma yɛpere yɛn ho yɛ ade. Nanso sɛnea Ɔhene Saul yɛe no, sɛ yɛpere yɛn ho wɔ nsɛm ho a, nea ɛbɛba ara ne sɛ yɛne Onyankopɔn ntam bɛsɛe. Dwom 119:21 ka Yehowa ho asɛm sɛ: ‘Woaka ahantanfo anim.’ Adɛn ntia?\n5. Adɛn nti na sɛ yɛde ahantan yɛ ade a, ɛyɛ aniberesɛm paa?\n5 Bɔne bi wɔ hɔ a, yɛnhyɛ da na yɛyɛ. Nanso sɛ yɛde ahantan yɛ biribi a, ɛyɛ aniberesɛm paa. Nea edi kan, sɛ ahantan nti yɛpere yɛn ho yɛ ade a, yɛrenhyɛ Yehowa anuonyam sɛ yɛn Sodifo a ɔfata. Nea ɛto so mmienu, sɛ yɛyɛ biribi a yenni kwan sɛ yɛyɛ a, ɔkwan biara so, ɛbɛsɛe yɛne nkurɔfo ntam. (Mmeb. 13:10) Nea ɛto so mmiɛnsa, sɛ ɛbɛda adi sɛ ahantan ama yɛapere yɛn ho ayɛ biribi a, yɛn ani betumi awu anaa yɛn anim begu ase. (Luka 14:8, 9) Sɛ ahantan piapia yɛn ma yɛyɛ ade a, ɛrensi yɛn yiye da. Sɛnea Bible ma yehu no, eye sɛ yɛbɛbrɛ yɛn ho ase bere nyinaa.\nSƐ OBI BRƐ NE HO ASE A, ƐKYERƐ SƐN?\n6, 7. Obi brɛ ne ho ase a, sɛn na ɛsɛ sɛ ɔyɛ n’ade?\n6 Bible mu no, sɛ yɛka sɛ obi wɔ ahobrɛase a, ɛkyerɛ sɛ ɔnyɛ ahantan anaa ahomaso. Sɛ yɛwɔ ahobrɛase a, yɛrennya adwene sɛ yɛn ho hia kyɛn afoforo. (Filip. 2:3) Obi wɔ ahobrɛase a, otumi hu nea obetumi ayɛ ne nea ontumi nyɛ. Ogye ne mfomso tom na sɛ wɔma no nyansahyɛ anaa akwankyerɛ foforo a, ɔmpo. Yehowa ani gye ahobrɛasefo ho paa.\n7 Bible mu no, nea ahobrɛase san kyerɛ ne sɛ yɛrennye yɛn ho nni dodo, mmom yebehu baabi a ɛsɛ sɛ yɛyɛ ade kodu. Mfitiase Hela kasa a wɔde kyerɛɛ ahobrɛase mu no, nea asɛ esi so dua ankasa ne sɛnea yɛne nkurɔfo bɔ.\n8. Dɛn na ɛbɛkyerɛ sɛ yɛreyɛ ayɛ ahantan?\n8 Dɛn na ɛbɛma yɛahu sɛ ebia yɛreyɛ ayɛ ahantan? Ma yɛnhwɛ emu bi. Ebia yebebu yɛn ho dodo anaa ebetumi aba sɛ ɔsom hokwan a yɛwɔ no akɔ yɛn tirim dodo. (Rom. 12:16) Yebetumi atwe adwene asi yɛn ho so wɔ ɔkwan a ɛmfata so. (1 Tim. 2:9, 10) Anaa ebia dibea bi a yɛwɔ, nnipa bi a yenim wɔn, ne sɛnea yehu yɛn ho nti, yɛbɛhwɛ kwan sɛ obiara bedi yɛn nsusuwii akyi. (1 Kor. 4:6) Mpɛn pii no, yetumi yɛ nneɛma saa bere a yɛn ani nna yɛn ho so na yebehu ara na yɛayɛ ahantan.\n9. Dɛn na ama ebinom ayɛ ahantan? Fa asɛm bi a esii Bible mu yɛ nhwɛso.\n9 Sɛ yegyaa yɛn ho mu kakraa bi mpo ma honam akɔnnɔ a, yɛn mu biara betumi ayɛ ahantan. Anuonyampɛ, anibere, ne koko bɔne ama nnipa bebree ayɛ ahantan. Sɛ wohwɛ Bible mu a, wubehu nnipa bi te sɛ Absalom, Usia, ne Nebukadnesar; wɔn nyinaa yɛɛ ɔhonam nnwuma, na ahantan nti Yehowa brɛɛ wɔn ase.—2 Sam. 15:1-6; 18:9-17; 2 Be. 26:16-21; Dan. 5:18-21.\n10. Adɛn nti na ɛnsɛ sɛ yɛhwɛ nkurɔfo nneyɛe so bu wɔn atɛn? Fa asɛm bi a esii Bible mu yɛ nhwɛso.\n10 Biribi foforo wɔ hɔ a ebetumi ama obi apere ne ho ayɛ ade anaa wayɛ ahantan. Ɛho nhwɛso wɔ Bible mu. Ebi ne asɛm a ɛwɔ Genesis 20:2-7 ne Mateo 26:31-35 no. Wohwɛ a, adwemmɔne nti na Abimelek ne Petro peree wɔn ho yɛɛ ade? Anaa na wonnim asɛm no nyinaa ani so? Anaa asɛm na ɛfaa wɔn ase? Esiane sɛ yɛrentumi nhu obiara koma mu nti, ɛbɛyɛ papa sɛ yɛrempere yɛn ho nhwɛ nkurɔfo nneyɛe so mmu wɔn atɛn.—Kenkan Yakobo 4:12.\nGYE HOKWAN A WOWƆ WƆ ASAFO NO MU TOM\n11. Adɛn nti na sɛ yɛbrɛ yɛn ho ase a, yebegye hokwan a yɛwɔ wɔ asafo no mu atom?\n11 Nea ɛbɛma yɛahu sɛ yɛbrɛ yɛn ho ase ne sɛ, yebegye hokwan a yɛwɔ wɔ asafo no mu atom. Yehowa yɛ Onyankopɔn a ɔyɛ ne biribiara pɛpɛɛpɛ. Wama obiara anya hokwan wɔ n’asafo no mu. Ɛsono hokwan a obiara wɔ wɔ asafo no mu nanso yɛn nyinaa ho hia. Yehowa ayɛ yɛn adom ama yɛn nyinaa akyɛde ahorow; nimdeɛ ne nyansa. Yebetumi de ahyɛ no anuonyam anaa yɛde aboa yɛn nuanom. (Rom. 12:4-8) Yehowa ama yɛn adwuma sɛ afiehwɛfo. Ɛyɛ adwuma a nidi bata ho, na ɛkyerɛ sɛ Onyankopɔn gye yɛn di sɛ nea ɔde adom yɛn no yɛde bɛboa afoforo.—Kenkan 1 Petro 4:10.\nSɛ ɔsom hokwan a yɛwɔ sesa a, dɛn na yebetumi asua afi Yesu hɔ? (Hwɛ nkyekyɛm 12-14)\n12, 13. Sɛ hokwan a yɛwɔ wɔ asafo no mu sesa a, dɛn nti na ɛnsɛ sɛ ɛyɛ yɛn nwonwa?\n12 Sɛ yɛwɔ hokwan bi wɔ asafo no mu a, ɛnkyerɛ sɛ ɛrentumi mfi yɛn nsa da. Ɛwom ara a, ebetumi asesa. Yɛmfa Yesu nyɛ nhwɛso. Mfiase no, na ɔne Yehowa nko ara na ɛwɔ hɔ. (Mmeb. 8:22) Ɔboa maa wɔbɔɔ ɔsoro abɔfo, ɔsoro ne asase, na akyiri yi wɔbɔɔ nnipa. (Kol. 1:16) Ne nyinaa akyi, Yesu baa asase so ma wɔwoo no sɛ akokoaa. Afei obenyin yɛɛ panyin. (Filip. 2:7) Bere a Yesu de ne nkwa bɔɔ afɔre sɛ onipa wiei no, ɔsan kɔɔ soro sɛ honhom abɔde na afe 1914 mu no, ɔbɛyɛɛ Onyankopɔn Ahenni no so hene. (Heb. 2:9) Nanso wei nkyerɛ sɛ Onyankopɔn rensesa ne dwumadi bio. Sɛ Yesu di ade Mfirihyia Apem wie a, ɔbɛsan de n’Ahenni no ama Yehowa na “Onyankopɔn ayɛ ade nyinaa ama obiara.”—1 Kor. 15:28.\n13 Gyinae ahorow a yesisi wɔ abrabɔ mu nti, sɛ hokwan a yɛwɔ wɔ asafo no mu sesa a, ɛnsɛ sɛ ɛyɛ yɛn nwonwa. Yɛmfa no sɛ na wonwaree, seesei woaware anaa? Woafi ase retete mma? Ebia wo mfe akɔ anim. Woayɛ wo ho awiɛmfoɔ sɛnea ɛbɛyɛ a wode wo ho bɛhyɛ bere nyinaa som adwuma no mu anaa? Gyinae weinom nyinaa betumi ama woanya asɛyɛde ne hokwan ahorow bi. Nsakrae a ɛba yɛn asetenam no betumi ama yɛayɛ pii wɔ ɔsom adwuma no mu anaasɛ yɛbɛtew nea yɛreyɛ no so. Woyɛ aberante anaa ababaa? Anaa wo mfe akɔ anim? Wote apɔw anaa wotaa yareyare? Yehowa hwɛ nea obiara betumi ayɛ wɔ ne som mu na ɔde no ayɛ adwuma. Ɔnhwehwɛ nea ɛboro yɛn ahoɔden so mfi yɛn hɔ, na nea yetumi yɛ biara n’ani sɔ paa.—Heb. 6:10.\n14. Ɔkwan bɛn so na sɛ yɛbrɛ yɛn ho ase a, ɛbɛma yɛn ani agye wɔ tebea biara mu?\n14 Adwuma biara a wɔde hyɛɛ Yesu nsa no, ɔde anigye yɛe. Saa ara na yɛn nso yebetumi de anigye ayɛ nea wɔde ahyɛ yɛn nsa no. (Mmeb. 8:30, 31) Sɛ obi brɛ ne ho ase a, ɔnte nka sɛ adwuma biara a seesei wɔde ahyɛ ne nsa wɔ asafo no mu no reka no ahyɛ. Ɔmma hokwan a ɔpɛ sɛ onya wɔ asafo no mu daakye no nyɛ no dadwen. Saa ara nso na ɔmma nkɔso a ebinom renya wɔ asafo no mu no nhaw no. Mmom ɔde n’adwene ne n’ahoɔden nyinaa si nea seesei otumi yɛ so na ɔde anigye yɛ efisɛ onim sɛ efi Yehowa hɔ. Afei, ofi ne komam nyinaa kyerɛ sɛ obu adwuma a Yehowa de ahyɛ nnipa foforo nsa no. Sɛ yɛbrɛ yɛn ho ase a, ɛrenyɛ den koraa sɛ yebedi yɛn nuanom ni na yɛaboa wɔn.—Rom. 12:10.\nDƐN NA ƐMA YEHU SƐ OBI NNI AHOBRƐASE?\n15. Ahobrɛase ho ade bɛn na yebetumi asua afi Gideon hɔ?\n15 Gideon kyerɛɛ sɛ ɔbrɛ ne ho ase paa. Yebetumi asua pii afi ne hɔ. Bere a edi kan a Yehowa bɔfo kɔɔ Gideon nkyɛn no, ntɛm ara na ogye toom sɛ ɔnyɛ onipa biara, na ɔmfata mpo. (Atem. 6:15) Bere a Gideon gye toom sɛ ɔbɛyɛ adwuma a Yehowa de ahyɛ ne nsa no, ɔhwɛ huu sɛ ɔte nea na ɛsɛ sɛ ɔyɛ no ase paa. Enti ɔde ne ho too Yehowa so hwehwɛɛ akwankyerɛ. (Atem. 6:36-40) Ná Gideon nyɛ ohufo, na ɔwɔ akokoduru. Nanso wampere ne ho anyɛ biribiara, mmom ɔde anifere yɛɛ adwuma no. (Atem. 6:11, 27) Wamfa hokwan a onyae no ampɛ anuonyam. Mmom bere a owiee n’adwuma no, ɔsan kɔɔ ne fie.—Atem. 8:22, 23, 29.\n16, 17. Sɛ obi a ɔwɔ ahobrɛase resusuw nkɔso a ɔpɛ sɛ onya wɔ Onyankopɔn som mu ho a, dɛn na ɔyɛ?\n16 Sɛ yɛwɔ ahobrɛase a, ɛno nkyerɛ sɛ ɛnsɛ sɛ yɛpere sɛ yebenya ɔsom hokwan foforo. Kyerɛwsɛm no hyɛ yɛn nyinaa nkuran sɛ yennya nkɔso wɔ Onyankopɔn som mu. (1 Tim. 4:13-15) Nanso wei kyerɛ sɛ bere nyinaa ɛsɛ sɛ wɔma yɛn dwumadi foforo anaa? Ɛnte saa ankasa. Yehowa betumi aboa yɛn ma yɛanya nkɔso wɔ ɔsom hokwan biara a yɛwɔ mu. Yebetumi akɔ so de yɛn dom akyɛde ayɛ adwuma na yɛayɛ pii wɔ asɛnka adwuma no mu nso.\n17 Ansa na obi a ɔbrɛ ne ho ase begye ɔsom hokwan bi atom no, odi kan hwɛ sɛ obetumi ayɛ nea wɔhwehwɛ fi ne hɔ no anaa. Afei ɔbɛhwɛ ne tebea ahwɛ sɛ obetumi ayɛ ampa. Ɛnde yemmisa sɛ obetumi ayɛ nnwuma pii aka nea ɔreyɛ no ho bere a ɔremmu n’ani ngu asɛyɛde foforo a ɛho hia so anaa? Obetumi de adwuma a seesei ɔreyɛ no bi ahyɛ obi nsa na ama wanya bere pii ayɛ foforo? Sɛ wubua nsɛmmisa yi mu biara sɛ dabi a, ɛnde na ɛsɛ sɛ woma wɔde ɔsom hokwan no ma obi foforo ntɛm ara. Sɛ yɛbɔ mpae na yesusuw nneɛma ho yiye a, ɛremma yennye nnwuma pii mmɔ so mma yɛn ho nkyere yɛn. Sɛ yɛwɔ ahobrɛase a, ɛnyɛ adwuma biara na yebegye.\n18. (a) Sɛ yɛwɔ ahobrɛase na yenya ɔsom hokwan foforo a, dɛn na ɛbɛka yɛn ama yɛayɛ? (b) Ɔkwan bɛn so na Romafo 12:3 fa obi a ɔbrɛ ne ho ase ho?\n18 Sɛ wɔde dwumadi foforo ma yɛn na yegye tom a, na yenwiei. Gideon nhwɛso no kae yɛn sɛ, sɛ Yehowa nsa nni mu a, yɛrentumi nyɛ hwee. Adeɛ yi, wɔaka akyerɛ yɛn sɛ ‘yɛmmrɛ yɛn ho ase na yɛne yɛn Nyankopɔn nantew.’ (Mika 6:8) Enti bere biara a yebegye asɛyɛde foforo atom no, ɛsɛ sɛ yɛbɔ ho mpae na yesusuw nea Yehowa nam n’Asɛm ne n’ahyehyɛde so reka akyerɛ yɛn no ho. Ɛsɛ sɛ yesiesie yɛn akwan na yɛatumi ne Yehowa anantew yiye. Momma yɛnkae bere nyinaa sɛ, Yehowa ahobrɛase na ɛma ‘yɛyɛ kɛse’ ɛnyɛ yɛn ahoɔden anaa yɛn nyansa. (Dw. 18:35) Sɛ yɛne Onyankopɔn nantew ahobrɛase mu a, yɛremmu yɛn ho dodo nsen yɛn nuanom na saa ara nso na yɛremmu yɛn ho sɛ yɛnsɛ hwee.—Kenkan Romafo 12:3.\n19. Dɛn nti na ɛsɛ sɛ yɛbrɛ yɛn ho ase?\n19 Sɛ obi brɛ ne ho ase a, ɔde anuonyam a ɛfata Yehowa ma no efisɛ Yehowa ne yɛn Bɔfo ne yɛn Tumfoɔ Pumpuni. (Adi. 4:11) Sɛ yɛbrɛ yɛn ho ase a, yɛn ani bɛsɔ hokwan a Onyankopɔn de ama yɛn wɔ asafo no mu no, na yebenya nkɔso. Sɛ yɛbrɛ yɛn ho ase, na yɛampere yɛn ho anyɛ ade a, ɛbɛma baakoyɛ atena Yehowa nkurɔfo mu. Ahobrɛase ma yebu afoforo sɛ wɔsen yɛn na ɛma yɛde anifere yɛ ade sɛnea ɛbɛyɛ a yɛrenyɛ bɔne a emu yɛ duru. Wei nti, ehia sɛ Onyankopɔn nkurɔfo nyinaa da ahobrɛase adi efisɛ Yehowa ani gye nnipa a wɔbrɛ wɔn ho ase ho paa. Na sɛ nneɛma hyɛ yɛn so nso ɛ? Asɛm a edi hɔ no bɛboa yɛn ama yɛahu sɛnea yɛbɛkɔ so ada ahobrɛase adi.


2 Yehowa yɛ Agya bɛn—so ɔyɛ ahantan anaa odwo, ɔyɛ katee anaa ɔyɛ brɛbrɛ? Yehowa nim biribiara, onim nyansa sen obiara. Nanso, woahyɛ no nsow sɛ nimdeɛ ne nyansa mma nnipa nyɛ nkurɔfo a wodwo? Sɛnea Bible ka no, “nimdeɛ horan.” (1 Korintofo 3:19; 8:1) Nanso, Yehowa a ɔyɛ “koma mu nyansafo” no, dwo nso. (Hiob 9:4) Ɔwɔ dibea na ɔyɛ ɔkɛseɛ, nanso ɔnyɛ ahantan. Dɛn nti na ɛte saa?\n3 Yehowa yɛ kronkron. Enti ahantan a ɛyɛ su a egu obi ho fĩ no nni ne mu. (Marko 7:20-22) Afei nso, hyɛ nea odiyifo Yeremia ka kyerɛɛ Yehowa no nsow: “Wo [Yehowa ankasa] kra bɛkae na wobɛbɔ wo mu ase wɔ me so.” * (Kwadwom 3:20, NW) Susuw ho hwɛ! Ná Yehowa, Amansan Hene no wɔ ɔpɛ sɛ ‘ɔbɛbɔ ne mu ase,’ anaasɛ ɔne Yeremia bɛyɛ pɛ, sɛnea ɛbɛyɛ a obedi onipa a ɔnyɛ pɛ no ahiade ho dwuma. (Dwom 113:7) Yiw, Yehowa dwo. Nanso, dwo a Onyankopɔn dwo no kyerɛ dɛn? Ɔkwan bɛn so na ɛne nyansa wɔ abusuabɔ? Na dɛn nti na ɛho hia yɛn?\n4 Odwo yɛ ahobrɛase adwene, na ɛnyɛ dwae ne ahantan. Esiane sɛ odwo yɛ su a ɛwɔ komam nti, ɛda adi bere a obi yɛ afoforo brɛbrɛ, na ɔda abodwokyɛre ne ntease adi no. (Galatifo 5:22, 23) Nanso, ɛnsɛ sɛ yedi mfomso bu saa su pa ahorow yi sɛ mmerɛwyɛ anaa ehu da. Ɛnyɛ nea ɛne Yehowa trenee abufuw anaa ne tumi a ɛsɛe ade a ɔde di dwuma no bɔ abira. Mmom no, Yehowa nam odwo a ɔda no adi so da ne denyɛ kɛse, tumi a otumi di ne ho so wɔ pɛyɛ mu no, adi. (Yesaia 42:14) Ɔkwan bɛn so na odwo ne nyansa wɔ abusuabɔ? Bible ho nhoma bi ka sɛ: “Wɔkyerɛ odwo ase koraa . . . sɛ ayamye, na ɛne nyansa nyinaa nnyinaso a ɛho hia.” Ɛnde, nokware nyansa ntumi ntew ne ho mfi odwo ho. Ɔkwan bɛn so na yenya Yehowa odwo so mfaso?\n5 Ɔhene Dawid too dwom maa Yehowa sɛ: “Womaa me wo nkwagye kyɛm, na wo nifa soo me mu, na wo yiyeyɛ ma meyɛɛ kɛse.” (Dwom 18:35) Saayɛ so no, Yehowa daa odwo adi sɛnea ɛbɛyɛ a ɔne onipa a ɔnyɛ pɛ yi bedi, abɔ ne ho ban, awowaw no da biara da. Dawid hui sɛ sɛ obenya nkwagye—na awiei koraa no, wayɛ kɛse sɛ ɔhene—a, na ebegyina ɔpɛ a Yehowa wɔ sɛ Ɔbɛda odwo adi wɔ saa kwan yi so nkutoo so. Nokwarem no, sɛ Yehowa anna odwo adi, ammɔ ne mu ase sɛ ɔne yɛn bedi wɔ odwo mu sɛ Agya a ɔwɔ dɔ a, yɛn mu hena na anka obenya nkwagye ho anidaso bi?\n8 Yehu Yehowa odwo ho adanse a ɛka koma wɔ ne pɛ mu a ofi de asɛyɛde hyɛ afoforo nsa ne asɛm a otie no mu. Saa a ɔyɛ no yɛ nwonwa paa; Yehowa nhia obiara mmoa ne afotu. (Yesaia 40:13, 14; Romafo 11:34, 35) Nanso, Bible da no adi mpɛn pii sɛ Yehowa brɛ n’aso ase wɔ saa akwan yi so.\n9 Sɛ nhwɛso no, susuw asɛntitiriw bi a esii wɔ Abraham asetra mu no ho hwɛ. Abraham nyaa ahɔho baasa, na ɔfrɛɛ biako “Yehowa.” Ná ahɔho no yɛ abɔfo ankasa, nanso wɔn mu biako bae Yehowa din mu, na ɔyɛɛ n’ade Yehowa din mu. Bere a saa ɔbɔfo no kasae na ɔyɛɛ ade no, na ɛte sɛ nea Yehowa ankasa na ɔrekasa na ɔreyɛ ade. Ɛdenam saa kwan yi so no, Yehowa ka kyerɛɛ Abraham sɛ Wate “Sodom ne Gomora nteɛm” a ɛsõ no. Yehowa kae sɛ: “Meresian makɔhwɛ sɛ wɔayɛ sɛnea nteɛm a edu me nkyɛn no te anaa; na sɛ ɛnte saa a, mahu.” (Genesis 18:3, 20, 21) Nokwarem no, asɛm a Yehowa kae no nkyerɛ sɛ na Ade Nyinaa so Tumfoɔ no ankasa ‘besian’ akɔ hɔ. Mmom no, ɔsan somaa abɔfo bio ma wɔkɔyɛɛ n’ananmusifo. (Genesis 19:1) Dɛn ntia? So na Yehowa a ohu ade nyinaa no ntumi ‘nhu’ tebea a ɛwɔ n’ankasa asase so no? Ɛnte saa koraa. Mmom no, Yehowa fi odwo mu de adwuma no maa saa abɔfo no sɛ wɔnhwehwɛ asɛm no mu na wɔnkɔsra Lot ne n’abusua wɔ Sodom.\n10 Afei nso, Yehowa tie asɛm. Bere bi ɔka kyerɛɛ n’abɔfo no sɛ wɔmfa akwan a wɔbɛfa so ama Ɔhene Ahab bɔnefo no ahwe ase ho nyansahyɛ ahorow mmra. Na Yehowa nhia mmoa a ɛte saa. Nanso, ogyee ɔbɔfo biako nyansahyɛ toom, na ɔkae sɛ ɔnkɔyɛ. (1 Ahene 22:19-22) So na ɛnkyerɛ odwo?\n11 Yehowa wɔ ɔpɛ sɛ obetie nnipa a wɔnyɛ pɛ a wɔpɛ sɛ wɔka nneɛma a ɛhaw wɔn no ho asɛm mpo. Sɛ nhwɛso no, bere a Yehowa dii kan kaa adwene a Wayɛ sɛ ɔbɛsɛe Sodom ne Gomora ho asɛm kyerɛɛ Abraham no, saa ɔbarima nokwafo no ho dwiriw no. Abraham kae sɛ: “Eyi mpare wo.” Ɔde kaa ho sɛ: “Nea obu asase nyinaa atɛn no remmu atɛntrenee anaa?” Obisae sɛ ebia sɛ atreneefo 50 wɔ nkurow no mu a Yehowa bɛsɛe no anaa. Yehowa ka kyerɛɛ no sɛ Ɔrensɛe no. Nanso, Abraham bisae bio, na ɔtew so baa 45, afei 40, ne nea ɛkeka ho. Ɛmfa ho awerɛhyem a Yehowa de maa Abraham nyinaa no, ɔkɔɔ so bisae araa kosii sɛ ɛbaa fam beduu edu. Ebia na Abraham nnya nhuu sɛnea Yehowa yɛ mmɔborohunufo no nwiei. Sɛnea ɛte biara no, Yehowa fi boasetɔ ne odwo mu maa n’adamfo ne ne somfo Abraham kwan ma ɔkaa n’ahiasɛm wɔ saa kwan yi so.—Genesis 18:23-33.\n12 Nnipa a wonim nhoma dodow ahe na wɔde boasetɔ betie obi a ne nyansa sua koraa saa? * Odwo a ɛte saa na yɛn Nyankopɔn da no adi. Wɔ saa nkitahodi koro no ara mu no, Abraham behui nso sɛ Yehowa ‘bo dwo kyɛ.’ (Exodus 34:6) Ebetumi aba sɛ bere a Abraham hui sɛ onni hokwan sɛ ɔka Ɔsorosoroni no nnwuma ho asɛm no, ɔsrɛɛ no mprenu sɛ: “Mma [Yehowa, NW] bo mmfuw.” (Genesis 18:30, 32) Nokwarem no, Yehowa bo amfuw. Ɔwɔ “odwo a nyansa wɔ mu” ampa.\n13 Dwo a Yehowa dwo no da adi wɔ suban foforo a ɛyɛ anigye—ntease—mu. Ɛyɛ awerɛhow sɛ saa su yi nna adi wɔ nnipa a wɔnyɛ pɛ mu. Ɛnyɛ tie nko na Yehowa wɔ ɔpɛ sɛ obetie n’abɔde a wonim nyansa no, na mmom ɔwɔ ɔpɛ nso sɛ obegyae nsɛm mu bere a ɛne ne trenee nnyinasosɛm ahorow mmɔ abira no. Sɛnea wɔde asɛmfua “ntease” di dwuma wɔ Bible mu no, nea ɛkyerɛ ankasa ne “gyae a wogyae nsɛm mu.” Saa su yi nso yɛ ɔsoro nyansa ho agyiraehyɛde. Yakobo 3:17, NW ka sɛ: “Nyansa a efi soro no de, ɛwɔ ntease.” Ɔkwan bɛn so na Yehowa a onim nyansa sen obiara no wɔ ntease? Ade biako ne sɛ otumi yɛ nsakrae ma ɛne tebea biara hyia. Kae sɛ, ne din ankasa kyerɛ yɛn sɛ Yehowa dannan ne ho ma otumi di n’atirimpɔw biara ho dwuma. (Exodus 3:14) So ɛno nkyerɛ nsakrae ne ntease?\n14 Bible mu asɛm bi a ɛyɛ nwonwa wɔ hɔ a ɛboa ma yetumi te nsakrae a Yehowa yɛ no ase. Wɔmaa odiyifo Hesekiel nyaa Yehowa soro ahyehyɛde a honhom abɔde na wɔwom no ho anisoadehu bi. Ohuu teaseɛnam bi a ɛyɛ nwonwa yiye, Yehowa ankasa “teaseɛnam” a Ɔno ankasa na ɔkyerɛ no kwan bere nyinaa no. Nea ɛyɛ nwonwa sen biara ne sɛnea ɛkɔ no. Ntwahonan akɛse no wɔ afã anan, na aniwa wowɔ ho nyinaa sɛnea ɛbɛyɛ a ebetumi ahu baabiara na atumi de n’ani akyerɛ baabi foforo amonom hɔ ara a ennyina anaasɛ entwa ne ho. Na saa teaseɛnam kɛse yi ntwe ne ho ase te sɛ kar kɛse bi a nnipa ayɛ. Etumi tu mmirika te sɛ anyinam, na etumi gyina faako mpo dan ne ho! (Hesekiel 1:1, 14-28) Yiw, Yehowa ahyehyɛde a ɛte sɛ nea amansan Hene no na ɛkyerɛ no kwan no tumi yɛ nsakrae yiye wɔ tebea ne ahiade horow a ɛkɔ so sesa a ɛsɛ sɛ edi ho dwuma no ho.\n15 Sua kɛkɛ na nnipa betumi abɔ mmɔden sɛ wobesuasua nsakrae a ɛyɛ pɛ saa no. Nanso, mpɛn pii na nnipa ne wɔn ahyehyɛde ahorow yɛ katee mmom sen sɛ wɔbɛyɛ fakaa, wɔyɛ wɔn asɛm denneennen mmom sen sɛ wobegyae nsɛm mu. Mfatoho bi ni: Po so hyɛn kɛse anaa keteke kɛse a ɛfa nneɛma ahoɔden ne ne kɛse betumi ayɛ nwonwa. Nanso, so emu biara betumi ayɛ nsakrae a ɛba mpofirim wɔ ne tebeam no ho biribi? Sɛ biribi bɛbea keteke a ɛfa nneɛma kwan mu a, ɛnyɛ ade a ebetumi adan ne ho ɔkwan biara so. Ɛnyɛ mmerɛw koraa sɛ ebegyina mpofirim. Sɛ keteke a ɛfa nneɛma a emu yɛ duru no twe breki a ebetumi akɔ n’anim bɛyɛ kilomita abien ansa na agyina! Saa ara na po so hyɛn kɛse betumi akɔ n’anim kilomita awotwe bere a wɔadum ne gya no. Sɛ ɛba mpo sɛ wɔde engine no to baabi a ɛsɛ sɛ ɛkɔ n’akyi a, ɛhyɛn no bɛkɔ n’anim kilomita abiɛsa bio! Saa ara na nnipa ahyehyɛde a etumi yɛ katee na ɛnna ntease adi no te. Esiane ahantan nti, nnipa ntaa nyɛ nsakrae nni ahiade ne nsɛm tebea horow a ɛsakra ho dwuma. Kateeyɛ a ɛte saa ama nnwumakuw bi agu, na ama nniso ahorow mpo ahwe ase. (Mmebusɛm 16:18) Hwɛ sɛnea yɛn ani betumi agye sɛ Yehowa anaa n’ahyehyɛde nte saa!\n16 Susuw Sodom ne Gomora sɛe no ho bio hwɛ. Lot ne n’abusua nyaa akwankyerɛ ahorow a emu da hɔ fii Yehowa bɔfo no hɔ sɛ: “Bepɔw so na guan kɔ.” Nanso, Lot ani annye eyi ho. Ɔsrɛe sɛ: ‘O, Yehowa, mma ɛnnyɛ sa.’ Bere a Lot hui sɛ sɛ oguan kɔ bepɔw so a obewu no, ɔsrɛe sɛ wɔmma ɔne n’abusua nguan nkɔ kurow bi a ɛbɛn hɔ a ne din de Soar mu. Kae sɛ, na Yehowa abɔ ne tirim sɛ ɔbɛsɛe saa kurow no. Afei nso, na Lot suro no nni nnyinaso ankasa. Akyinnye biara nni ho sɛ na Yehowa betumi akora Lot nkwa so wɔ mmepɔw no so! Nanso, Yehowa tiee Lot adesrɛ no, na wansɛe Soar. Ɔbɔfo no ka kyerɛɛ Lot sɛ: “Hwɛ, matie wo wɔ saa asɛm yi ho nso.” (Genesis 19:17-22) So ɛno nyɛ ntease a Yehowa daa no adi?\n17 Yehowa tie ahonu a efi komam nso, na ɔda mmɔborohunu adi yɛ nea ɛteɛ bere nyinaa. Susuw nea esii no ho hwɛ bere a wɔsomaa odiyifo Yona ma ɔkɔɔ kurow bɔne Niniwe a na basabasayɛ wom mu no. Bere a Yona faa Niniwe abɔnten so no, na asɛm a efi honhom mu a ɔde nam no yɛ tiawa: Aka nna 40 na wɔasɛe kurow kɛse no. Nanso, tebea horow no sakrae koraa. Niniwefo no nuu wɔn ho!—Yona, ti 3.\n18 Sɛ yɛde sɛnea Yehowa yɛɛ n’ade ne sɛnea Yona yɛɛ n’ade wɔ nsɛm tebea horow a ɛsakrae yi ho toto ho a, yebenya asuade wom. Wɔ asɛm yi mu no, Yehowa yɛɛ nsakrae danee ne ho bɛyɛɛ bɔne Fafirifo mmom sen sɛ ɔbɛyɛ ɔko mu “dɔmmarima.” * (Exodus 15:3) Nea ɛne eyi bɔ abira no, ná Yona yɛ katee, wanna mmɔborohunu adi koraa. Sɛ anka ɔbɛda Yehowa ntease adi no, ɔyɛɛ n’ade koraa sɛ keteke a ɛfa nneɛma anaa po so hyɛn kɛse a yɛadi kan aka ho asɛm no. Ná wabɔ ɔsɛe ho dawuru, enti ɔsɛe ara na na ɛsɛ sɛ ɛba! Nanso, Yehowa fi boasetɔ mu maa ne diyifo a onni abotare yi ntease ne mmɔborohunu ho asuade bi a na ne werɛ remfi da.—Yona, ti 4.\n19. (a) Dɛn nti na yebetumi agye atom sɛ Yehowa da ntease adi wɔ nea ɔhwehwɛ fi yɛn hɔ mu? (b) Ɔkwan bɛn so na Mmebusɛm 19:17 da no adi sɛ Yehowa yɛ Owura a ‘oye na ɔwɔ ntease,’ na odwo kɛse nso?\n19 Nea edi akyiri no, Yehowa da ntease adi wɔ nea ɔhwehwɛ fi yɛn hɔ mu. Ɔhene Dawid kae sɛ: “Onim yɛn su, ɔkae sɛ yɛyɛ mfutuma.” (Dwom 103:14) Yehowa te yɛn akwanside ne yɛn sintɔ ahorow ase koraa sen nea yɛn ankasa nim. Ɔnhwehwɛ nea yentumi nyɛ mfi yɛn hɔ da. Bible de nnipa a wɔyɛ awuranom a ‘woye na wɔwɔ ntease’ no bɔ wɔn a ‘ɛyɛ den sɛ wɔbɛsɔ wɔn ani’ no abira. (1 Petro 2:18) Yehowa yɛ Owura bɛn? Hyɛ nea Mmebusɛm 19:17 ka no nsow: “Nea ohu ɔbrɛfo mmɔbɔ de fɛm [Yehowa, NW].” Ɛda adi sɛ, owura a oye na ɔwɔ ntease nkutoo na ɔbɛhyɛ ayamye ade biara a woyi no adi kyerɛ abrɛfo no nsow. Nea ɛsen saa no, kyerɛwsɛm yi kyerɛ sɛ amansan Bɔfo no fa no sɛ ɔde nnipa a wɔyɛ mmɔborohunu ade a ɛtete saa no ka! Odwo a ɛkɔ akyiri ankasa ni.\n20 Yehowa da so da ntease adi wɔ sɛnea ɔne n’asomfo a wɔwɔ hɔ nnɛ di nsɛm no mu. Sɛ yɛbɔ mpae gyidi mu a, otie. Na ɛwom sɛ ɔnsoma abɔfo mma wɔmmɛkasa nkyerɛ yɛn de, nanso ɛnsɛ sɛ yɛka sɛ ommua yɛn mpaebɔ. Kae sɛ bere a ɔsomafo Paulo kae sɛ ne mfɛfo gyidifo “mmɔ mpae” mma wonyi no mfi afiase no, ɔde kaa ho sɛ: “Na wɔadan me ama mo ntɛm pa.” (Hebrifo 13:18, 19) Enti yɛn mpaebɔ betumi aka Yehowa ma wayɛ biribi a ebia anka ɔrenyɛ ankasa!—Yakobo 5:16.\n21 Nokwarem no, odwo a Yehowa da no adi yi mu biara—ne brɛbrɛyɛ, ɔpɛ a ɔwɔ sɛ obetie asɛm, ne boasetɔ, ne ne ntease—nkyerɛ sɛ ogyae ne trenee nnyinasosɛm mu siesie. Ebia Kristoman mu asɔfo besusuw sɛ wɔreda ntease adi bere a wonunu wɔn nguankuw no asom denam Yehowa abrabɔ ho gyinapɛn ahorow a wogow mu so no. (2 Timoteo 4:3) Nanso, nneɛma mu a nnipa taa gyae siesie esiane biribi a wɔrehwehwɛ nti no ne Onyankopɔn ntease nni abusuabɔ biara. Yehowa yɛ kronkron; ɔrengu ne trenee gyinapɛn ahorow ho fĩ da. (Leviticus 11:44) Ɛnde, momma yɛnkyerɛ Yehowa ntease—adanse a ɛkyerɛ sɛ odwo—no ho anigye. So ɛnyɛ wo anigye sɛ wubehu sɛ Yehowa Nyankopɔn, Obi a onim nyansa sen obiara wɔ amansan yi mu no, dwo koraa nso? Hwɛ sɛnea ɛyɛ anigye sɛ wobɛbɛn Onyankopɔn a ne ho yɛ hu, nanso odwo, ɔwɔ boasetɔ, na ɔwɔ ntease no!\n^ nky. 18 Nea ɛyɛ anigye no, Bible de boasetɔ bɔ ahantan abira. (Ɔsɛnkafo 7:8) Yehowa boasetɔ yɛ odwo a ɔwɔ ho adanse foforo.—2 Petro 3:9.\nExodus 32:9-14 Ɔkwan bɛn so na Yehowa daa odwo adi wɔ sɛnea obuaa Mose wɔ srɛ a ɔsrɛ maa Israelfo no ho?\nAtemmufo 6:36-40 Ɔkwan bɛn so na Yehowa daa boasetɔ ne ntease adi wɔ bere a ɔrebua Gideon adesrɛ no?\nDwom 113:1-9 Ɔkwan bɛn so na Yehowa da no adi sɛ odwo wɔ ɔne adesamma nsɛnnii mu?\nLuka 1:46-55 Maria gye dii sɛ Yehowa bu wɔn a wodwo ne ahiafo dɛn? Ɔkwan bɛn so na ne nsusuwii no betumi anya yɛn so nkɛntɛnso?


KENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Punjabi (Roman) Quebec Sign Language Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xhosa Yoruba Zambian Sign Language Zimbabwe Sign Language Zulu\n‘Mɛkɔ so awɛn atie asɛm a ɔbɛka’ (1)\nYehowa maa odiyifo no mmuae (2-20)\n‘Kɔ so ara twɛn anisoadehu no’ (3)\nƆtreneeni gyidi bɛma wanya nkwa (4)\nKaldeafo nnue, ɔhaw anum reba (6-20)\nYehowa ho nimdeɛ bɛhyɛ asaase so ma (14)\n2 Baabi a migyina wɛn no, mɛkɔ so agyina hɔ;+Megyina akoban* no so. Mɛkɔ so awɛn na matie asɛm a ɔde bɛsoma me,Ne nea ɔteɛ me so a, mɛka. 2 Ɛnna Yehowa buaa me sɛ: “Kyerɛw anisoadehu no yiye gu abopon so,+Sɛnea ɛbɛyɛ a obi kenkan no den a, ɔremmrɛ ho.*+ 3 Na anisoadehu no retwɛn sɛ ne bere bɛso,Na ɛrepɛ ntɛm aba mu,* na ɛrenni atoro. Sɛ ɛkyɛ* mpo a, kɔ so ara twɛn.*+ Efisɛ ɔkwan biara so ɛbɛba mu. Ɛrenka akyi. 4 Hwɛ onipa a ɔyɛ ahomaso;*Ne koma mu ntew. Ɔtreneeni de, ne nokwaredi* na ɛbɛma wanya nkwa.+ 5 Esiane sɛ nsã yɛ okontomponi nti,Ɔbarima a ɔyɛ ahomaso rennu ne botae ho. Ɔte sɛ Ɔdamoa;* biribiara mmee no;*Ɔte sɛ owu; ɔmmee da. Daa ɔboaboa amanaman no ano,Na ɔka aman nyinaa boa ano ba ne nkyɛn.+ 6 Enti eyinom nyinaa remmu no bɛ, wɔremmɔ no akutia, na wɔrenkasa ntwiw* no anaa?+ Wɔbɛka sɛ: ‘Nea ɔsesaw nneɛma a ɛnyɛ ne de nnue—Enkosi da bɛn?—Nea ɔma ne ho aka dɔɔso nnue! 7 Wɔn a wode wɔn ka no, wɔrensɔre nnyina mpofirim anaa? Wobenyan awosow wo denneennen,Na wɔbɛfa wo sɛ asade.*+ 8 Esiane sɛ woafom aman pii ho nneɛma nti,Aman a aka nyinaa nso bɛfom wo ho nneɛma,+Efisɛ wokaa nnipa mogya gui,Na wode atirimɔdensɛm dii nsaase,Nkurow, ne emu nnipa nyinaa.+ 9 Nea ɔpɛ mfaso bɔne ma ne fifo,Na ɔyɛ ne berebuw wɔ beae a ɛkorɔn,Sɛnea ɛbɛyɛ a obegye ne ho afi mmusu mu no, onnue! 10 Woabɔ pɔw bɔne ma ɛde animguase aba wo fi, Woakunkum nnipa pii de ayɛ bɔne atia wo ho.*+ 11 Ɔbo besu wɔ ɔfasu mu,Na mpuran agye so wɔ ɔdan no so. 12 Nea ɔde mogya kyekye kuropɔnNa ɔnam amumɔyɛ so ma kurow tim no, onnue! 13 Hwɛ, ɛnyɛ asafo Yehowa na ɔma nnipa yɛ adwumaden ma ekowie ogya mu,Na ɔma amanaman brɛ kwa anaa?+ 14 Yehowa anuonyam ho nimdeɛ bɛhyɛ asaase so maSɛnea nsu kata po so no.+ 15 Nea ɔma ne yɔnko biribi nom,Na ɔde abufuw ne anibere ka ho ma ɔbowSɛnea ɛbɛyɛ a ɔbɛhwɛ n’adagyaw no, onnue! 16 Animguase na ɛbɛmee wo, ɛnyɛ anuonyam. Wo nso nom bi na wonhu sɛ wontwaa wo twetia.* Kuruwa a ɛwɔ Yehowa nsa nifa mu no bɛba wo so,+Na animguase bɛkata w’anuonyam so. 17 Atirimɔdensɛm a wode dii Lebanon no bi bɛba wo so,Na ɔsɛe a wode bɔɔ mmoa hu no bi bɛba wo so,Efisɛ wokaa nnipa mogya guiNa wode atirimɔdensɛm dii nsaase,Nkurow, ne emu nnipa nyinaa.+ 18 Sɛ odwumfo sen ohoni a,Mfaso bɛn na ɛwɔ so? Mfaso bɛn na ɛwɔ dade honi ne atoro kyerɛkyerɛfo so?Mfaso bɛn na ɛwɔ so sɛ odwumfo de ne ho bɛto nea wayɛ so;Anyamehunu a entumi nkasa?+ 19 Nea ɔka kyerɛ dua sɛ: “Nyan!” Na ɔka kyerɛ ɔbo a ɛnkasa sɛ: “Sɔre! Kyerɛkyerɛ yɛn!” no, onnue! Hwɛ, wɔde sika kɔkɔɔ ne dwetɛ na afa ho,+Na ɔhome biara nnim.+ 20 Yehowa de, ɔwɔ n’asɔrefi kronkron no mu.+ Asaase nyinaa, monyɛ komm wɔ n’anim!’”+\n^ Anaa “ɛbɛkɔ yɔɔ.”\n^ Anaa “aba awiei.”\n^ Anaa “ɛyɛ sɛ nea akyɛ.”\n^ Anaa “twɛn no denneennen.”\n^ Anaa “Hwɛ! Ne kra ahoman.”\n^ Ebetumi nso akyerɛ, “ne gyidi.”\n^ Anaa “biribiara mmee ne kra.”\n^ Anaa “wɔrento aborɔme mfa ntwiw.”\n^ Anaa “nneɛma a wonya wɔ ɔko mu.”\n^ Anaa “wo kra.”\n^ Ebetumi nso akyerɛ, “na kɔ afã-afã.”


Marc 16 BDS - Marko 16 NA-TWI | Biblica América Latina\nMarc 16 BDS - Marko 16 NA-TWI\n1Ade kyee a Homeda no twaam no, Maria Magdalene ne Salome ne Yakobo ne na Maria kɔtɔɔ nnuhuam sɛ wɔde rekɔ akɔsra Yesu amu no.\n2 Da a edi nnawɔtwe no kan anɔpahema no, ansa na owia bepue no, wɔde nnuhuam no baa ɛda no so. 3 Wɔnam kwan so rekɔ no, na wɔredwen nea ɛbɛyɛ a wobepirew ɔbo no afi ɛda no ano no ho.\n4 Nanso wɔreyɛ adu hɔ no, wɔmaa wɔn ani so hui sɛ, obi apirew ɔbo kokuroko no afi ɛda no ano. 5 Wɔkɔɔ ɛda no mu kohuu aberante bi sɛ ɔhyɛ atade fitaa te nifa so hɔ. Wohuu no no, wɔbɔɔ birim. 6 Nanso, aberante no ka kyerɛɛ wɔn se, “Munnsuro. Ɛnyɛ Nasaretni Yesu a wɔbɔɔ no asɛnnua mu no na mohwehwɛ no no? Onni ha! Wasɔre! Monhwɛ faako a wɔde no toe hɔ! 7 Afei monkɔ na monkɔka eyi nkyerɛ n’asuafo no ne Petro se, “Yesu redi mo anim akɔ Galilea. Ɛhɔ na mubehu no, sɛnea ɔka kyerɛɛ mo ansa na ɔrewu no!’“\n8 Mmea no de hu ne ahopopo guan fii hɔ a, na obiara ntumi ne ne yɔnko nkasa.\n9 Kwasida anɔpa na Yesu sɔre fii awufo mu. Onipa a oyii ne ho adi kyerɛɛ no kan ne Maria Magdalene, ɔbea a otuu ahohommɔne ason fii ne mu no. 10 Maria Magdalene kɔɔ asuafo no nkyɛn kohuu wɔn sɛ wɔn werɛ ahow, na wɔresu. 11 Ɔka kyerɛɛ wɔn se, wahu Yesu na ɔte ase. Nanso, wɔannye no anni.\n12 Akyiri yi, Yesu yii ne ho adi kyerɛɛ wɔn mu baanu a wɔnam fi Yerusalem rekɔ akuraa, nanso wohuu no no, mfitiase no, wɔantumi anhu sɛ ɛyɛ ɔno, efisɛ, na wasesa. 13 Akyiri yi a wohuu onipa ko a ɔyɛ no, wotuu mmirika san baa Yerusalem bɛka kyerɛɛ nkae no, nanso obiara annye wɔn anni.\n14 Akyiri no a asuafo dubaako no te adidii no, oyii ne ho adi kyerɛɛ wɔn. Ɔkaa wɔn anim wɔ gyidi a wonni ne gye a wɔannye wɔn a wɔbɛkae se wasɔre no anni no ho.\n15 Afei ɔka kyerɛɛ wɔn se, “Monkɔ wiase nyinaa nkɔka asɛmpa no nkyerɛ nnipa nyinaa. 16 Na obiara a ogye di ma wɔbɔ no asu no, wobegye no nkwa. Na obiara a onnye nni no, wobebu no fɔ.\n17 “Saa nsɛnkyerɛnne yi bedi wɔn a wogye me di no akyi. Wɔde me din betu ahonhommɔne, na wɔakasa kasa foforo. 18 Wobeso awɔ mu, na sɛ wɔnom awuduru bi mpo a, ɛrenyɛ wɔn hwee; wɔde wɔn nsa begu ayarefo so, ama wɔn ho ayɛ wɔn den.”\n19 Awurade Yesu ne wɔn kasa wiei akyi no, wɔfaa no kɔɔ soro na ɔkɔtenaa Onyankopɔn nsa nifa so.\n20 Eyi akyi no, asuafo no kɔkaa asɛm no wɔ baabiara, na Awurade kaa wɔn ho ma wɔyɛɛ nsɛnkyerɛnne ne anwonwade ahorow nso, de hyɛɛ wɔn nsɛm a wɔkae no den.\nNA-TWI : Marko 16


Nnwom 69 | Intanɛt So Bible| Wiase Foforɔ Nkyerɛaseɛ\nƆbɔɔ mpae hwehwɛɛ ogye\n“Wo fi ho mmɔdenbɔ amene me” (9)\n“Yɛ ntɛm gye me so” (17)\n“Wɔmaa me nsã a emu kaw sɛ mennom” (21)\nWɔde ma dwom kyerɛfo; ɔkwan a wɔfa so to no: “Sukooko.” Dawid dwom. 69 O Onyankopɔn, gye me, na nsu reyɛ afa me.*+ 2 Matɔ aforɔ* mu, na minnya baabi nnyina.+ Masi nsu a emu dɔ mu,Na asubɔnten a ano yɛ den de me rekɔ.+ 3 Mateɛteɛm ara abrɛ;+Me nne afã. Mahwɛ me Nyankopɔn kwan ara abrɛ.*+ 4 Wɔn a wɔtan me kwa no,+Wɔdɔɔso sen me ti so nwi mpo. Wɔn a wonya me a wobeyi me afi hɔNe wɔn a wokyi me kɔkɔkɔkɔ no* adɔɔso. Ade a minwiae mpo, wɔayɛ ara agye wɔ me hɔ. 5 O Onyankopɔn, nkwaseasɛm a madi nyinaa wunim,Na me bɔne nso, w’ani tua. 6 O Awurade Tumfo, asafo Yehowa,Wɔn a wɔn ani da wo so no, mma me nti wɔn ani nnwu. O Israel Nyankopɔn,Wɔn a wɔhwehwɛ wo no, mma me nti wɔn anim nngu ase. 7 Wo nti animguase aba me so,+Na aniwu adura m’anim.+ 8 Madan ɔnanani ama me nuanom,Ne ɔhɔho ama me maame mma.+ 9 Wo fi ho mmɔdenbɔ amene me,+Na wɔn a wogu w’anim ase no, wɔn animguase aba me so.+ 10 Bere a meyɛɛ akɔnkyen* brɛɛ me ho* ase* no,Nkurɔfo buu me animtiaa. 11 Bere a mede awerɛhow ntama* yɛɛ m’ataade no,Nkurɔfo tweetwee me.* 12 Sɛ nkurɔfo tena kurow pon ano a, me ho asɛm ara na wɔka,Akɔwensafo twa me ho nnwom. 13 Nanso Yehowa, ma me mpaebɔ nnu w’asomWɔ bere a ɛsɛ mu.+ O Onyankopɔn, wo dɔ bebrebe a enni huammɔ nti,Fa wo nkwagye nnwuma a enni huammɔ no ma me mmuae.+ 14 Yi me fi atɛkyɛ mu;Mma memmmem. Gye me fi wɔn a wɔtan me nsamNe nsu a emu dɔ mu.+ 15 Mma asubɔnten a ebu fa so no mmfa me nnkɔ,+Mma nsu a emu dɔ mmfa me,Na mma menntɔ abura* mu.+ 16 O Yehowa, gye me so, na wo dɔ a enni huammɔ no ye.+ Wo mmɔborɔhunu bebrebe nti twa w’ani bɛhwɛ me,+ 17 Na mfa w’anim nhintaw w’akoa.+ Madi amia, enti yɛ ntɛm gye me so.+ 18 Twiw bɛn me na begye me;*Gye me fi m’atamfo nsam. 19 Wunim animtiaabu, aniwu, ne animguase a merefa mu.+ W’ani tua m’atamfo nyinaa. 20 Animguase ama me koma abubu, na ayɛ kuru a enni sabea.* Ná m’ani da so sɛ m’asɛm bɛyɛ obi mmɔbɔ, nanso mannya obiara;+Mehwehwɛɛ awerɛkyekyefo, nanso mannya bi.+ 21 Wɔbɛma me aduan no, awuduru na wɔde maa me;+Osukɔm dee me no, wɔmaa me nsã a emu kaw sɛ mennom.+ 22 Ma wɔn adidipon nyɛ afiri mma wɔn,Na ma wɔn ahonya nso nyɛ afiri.+ 23 Ma wɔn ani so nyɛ tumm, na wɔanhu ade,Na ma wɔn sisi nhodwow daa. 24 Hwie w’abufuw gu wɔn so,Na ma w’abufuhyew ntoa wɔn.+ 25 Ma wɔn tenabea* nna mpan;Mma obiara nntena wɔn ntamadan mu.+ 26 Nea wobɔɔ no no, ɔno na wɔtaa no so,Na wɔn a wupiraa wɔn no yawdi na daa wɔka ho asɛm. 27 Wɔn afodi no, fa bi ka ho soa wɔn;Mma wonnya wo trenee mu kyɛfa. 28 Ma wɔmpopa wɔn din mfi ateasefo nhoma* mu;+Mma wɔnnkyerɛw wɔn din nnka atreneefo ho.+ 29 Seesei de, merehu amane na meredi yaw.+ O Onyankopɔn, ma wo nkwagye mmɔ me ho ban. 30 Mede nnwonto beyi Onyankopɔn din ayɛ,Na mede aseda bɛkamfo no. 31 Eyi bɛsɔ Yehowa ani asen nantwi,Nantwinini a ɔwɔ mmɛn na ne nan mu apae.+ 32 Ahobrɛasefo behu, na wɔadi ahurusi. Mo a mohwehwɛ Onyankopɔn, monhyɛ mo ho den.* 33 Yehowa tie ahiafo,+Na ɔremmu ɔno ara ne nkurɔfo a wɔakodi obi man so no animtiaa da.+ 34 Momma ɔsoro ne asaase nyi no ayɛ;+Ɛpo ne nea ɛwom nyinaa nyi no ayɛ. 35 Efisɛ Onyankopɔn begye Sion+Na wasan akyekye Yuda nkurow;Ɛhɔ* na wɔbɛtena na ayɛ wɔn dea. 36 Ne nkoa asefo na ɛbɛyɛ wɔn dea,+Na wɔn a wɔdɔ ne din+ na wɔbɛtena hɔ.\n^ Anaa “Mamem atɛkyɛ mu.”\n^ Anaa “m’aniwa ayɛ siamoo.”\n^ Anaa “wɔn a wɔtan me kwa.”\n^ Anaa “brɛɛ me kra.”\n^ Ebetumi nso akyerɛ, “Bere a misui na midii mmuada.”\n^ Nt., “de me yɛɛ akasabebu.”\n^ Anaa “amoa.”\n^ Anaa “na m’abam abu.”\n^ Anaa “tenabea a wɔagye ho ban no.”\n^ Anaa “nkwa nhoma.”\n^ Anaa “monhyɛ mo koma den.”\n^ Kyerɛ sɛ, asaase no so.


Забур 105 CARS - Nnwom 105 AKCB\n1Da Awurade ase na da ne kɛseyɛ adi.\nMa wiase nyinaa nhu nea wayɛ.\n2Monto dwom mma no, monto ayeyi dwom mma no;\nmonka nʼanwonwade no nyinaa.\n3Monhoahoa mo ho wɔ ne din kronkron mu;\nmomma wɔn a wɔhwehwɛ Awurade no nnya koma mu anigye.\n4Momma mo ani nna Awurade ne nʼahoɔden no so;\nna monhwehwɛ nʼanim bere biara.\n5Monkae anwonwade a wayɛ\nne nsɛnkyerɛnne, ne atɛn a obui,\n6Abraham mma, Onyankopɔn asomfo,\nYakob mma a wapaw wɔn.\n7Ɔyɛ Awurade, yɛn Nyankopɔn.\nNʼahenni da adi wɔ asase so nyinaa.\n8Ɔkae nʼapam daa nyinaa,\nasɛm a ɔhyɛ maa awo ntoantoaso apem no,\n9apam a ɔne Abraham yɛe no,\nntam a ɔka kyerɛɛ Isak no.\n10Ɔhyɛɛ mu den maa Yakob sɛ mmara,\nde maa Israel sɛ apam a ɛbɛtena hɔ afebɔɔ.\n11Ɔkae se, “Mede Kanaan asase no bɛma wo\nsɛ kyɛfa a ɛbɛyɛ wʼagyapade.”\n12Ɔkaa eyi bere a na wɔnnɔɔso,\nahɔhokuw ketewa bi a wɔwɔ Kanaan.\n13Wofii aman so kɔɔ aman so;\nfii ahemman mu kɔɔ ahemman mu.\n14Wamma obi anhyɛ wɔn so;\nwɔn nti, ɔkaa ahene anim se:\n15“Mommfa mo nsa nka wɔn a masra wɔn ngo;\nna monnyɛ mʼadiyifo bɔne bi.”\n16Ɔmaa ɔkɔm baa asase no so\nna ɔsɛee akwan a wɔfa so nya wɔn aduan nyinaa;\n17na ɔsomaa ɔbarima bi dii wɔn anim,\nYosef a wɔtɔn no sɛ akoa no.\n18Wɔde mpokyerɛ guu ne nʼanan,\nna wɔde dade nkɔnsɔnkɔnsɔn hyɛɛ ne kɔn,\n19kosii sɛ nea ɔhyɛɛ ho nkɔm no baa mu,\nkosii sɛ Awurade asɛm no daa no adi sɛ ɔyɛ ɔnokwafo.\n20Ɔhene no soma ma wokoyii no;\naman no sodifo gyaa no.\n21Ɔyɛɛ no ne fi so wura\nnea ɔwɔ nyinaa sodifo,\n22sɛ ɔnkyerɛ ne mmapɔmma nea ɔpɛ\nna ɔnkyerɛ ne mpanyimfo nyansa.\n23Na Israel kɔɔ Misraim;\nYakob kɔtenaa Ham asase so sɛ ɔnanani.\n24Awurade maa ne nkurɔfo ase dɔe;\nɔyɛɛ wɔn bebree dodo maa wɔn atamfo,\n25wɔn a ɔdan wɔn koma sɛ wɔntan ne nkurɔfo\nna wɔmpam nʼasomfo ti so.\n26Ɔsomaa ne somfo Mose,\nne Aaron a na wayi no no.\n27Wɔyɛɛ ne nsɛnkyerɛnne nwonwaso wɔ wɔn mu,\nnʼanwonwade wɔ Ham asase so.\n28Ɔsomaa sum, na ɔmaa asase duruu sum,\nefisɛ na wɔatew nʼasɛm no so atua.\n29Ɔmaa wɔn nsu nyinaa dan mogya,\nnam so kum mu mpataa.\n30Mpɔtorɔ bɛhyɛɛ asase no so ma,\nna wɔhyɛn ɔman no sodifo mpia mu.\n31Ɔkasae, na nwansena bebree\nne ntontom baa ɔman no mu baabiara.\n32Ɔmaa wɔn osu dan mparuwbo\na anyinam nenam mu wɔ ɔman no nyinaa mu;\n33Ɔsɛee wɔn bobe ne borɔdɔma nnua\nna obubuu ɔman no so nnua pasaa.\n34Ɔkasae, na mmoadabi bae,\ntɛwtɛw a wontumi nkan wɔn;\n35wɔwee ahabammono biara a ɛwɔ wɔn asase no so,\nna wodii wɔn mfuw so nnuan.\n36Afei okunkum wɔn asase so mmakan nyinaa,\nwɔn mmarimayɛ mu aba a edi kan nyinaa.\n37Oyii Israel a ɔso dwetɛ ne sikakɔkɔɔ\nfii wɔn mmusuakuw mu a obiara ho antɔ kyima.\n38Misraim ani gyei, bere a wɔkɔe,\nefisɛ na Israelfo ho hu atɔ wɔn so.\n39Ɔtrɛw omununkum mu kataa wɔn so,\nna ogya maa wɔn hann anadwo.\n40Wobisae, na ɔbrɛɛ wɔn mparuwbo\nɔmaa ɔsoro aduan mee wɔn.\n41Obuee ɔbotan mu maa nsu fii mu bae;\nna ɛsen faa sare no so sɛ asubɔnten.\n42Ɔkaee ne bɔ kronkron bi a\nɔhyɛɛ ne somfo Abraham no.\n43Oyii ne nkurɔfo maa wɔn ani gyei;\nwɔn a wapaw wɔn no dii ahurusi;\n44ɔde amanaman no nsase maa wɔn,\nna nea ebinom abrɛ anya no bɛyɛɛ wɔn agyapade\n45na wɔahwɛ nʼahyɛde\nadi ne mmara so.\nMunyi Awurade ayɛ.\nAKCB : Nnwom 105


Ɔdwe—Ebɛn Kwan Do Na Ɔboa Hɛn?\nƆweɔn-Aban—Dza Adzesua Nsɛm Wɔ Mu | May 2020\nKENKAN WƆ Abua Acholi Afrikaans Aja Akha Albanian Altai Alur America Mmum Kasa Amharic Amis Arabic Armenian Armenian (West) Assamese Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombia Mmum Kasa Croatian Czech Damara Dangme Danish Digor Douala Drehu Dutch Ecuador Mmum Kasa Edo Efik English (Borɔfo) Esan Estonian Ewe (Awona) Fijian Finnish Fon French Ga (Nkran Kasa) Garifuna Georgian German Gitonga Gokana Greek Greenlandic Guadeloupean Creole Guarani Gujarati Gun Haitian Creole Hausa Havu Hebrew Herero Hiligaynon Hindi Hiri Motu Hmong (White) Hungarian Iban Ibanag Ibinda Icelandic Idoma Igbo Igede Iloko Indonesian Isoko Italian Italy Mmum Kasa Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Manyawa Mapudungun Marathi Marshallese Mauritian Creole Maya Mazatec (Huautla) Mbunda Mexico Mmum Kasa Mfantse Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigeria Mmum Kasa Niuean Norwegian Nsenga Nyaneka Nyungwe Nzema Okpe Oromo Ossetian Otetela Palauan Panama Mmum Kasa Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quebec Mmum Kasa Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mmum Kasa Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South Africa Mmum Kasa Spanish Spanish Mmum Kasa Sranantongo Sunda Swahili Swahili (Congo) Swati Swedish Taabwa Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Mmum Kasa Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba (Alata) Zande Zapotec (Isthmus) Zulu\nAkataasia bi a wɔfrɛ no Sara * kãa dɛ: “Meyɛ nyimpa a mefɛr adze na minnyi ahotodo kɛse wɔ mo mu. Dɛm ntsi sɛ menye nyimpa a hɔn enyi yɛ dzen na wɔwɔ ahotodo wɔ hɔnho mu hyia a, m’ahom nnka moho koraa. Naaso sɛ menye obi a ɔdwe na ɔbrɛ noho adze hyia a, nna moho atɔ me. Mutum nye nyimpa a ɔtse dɛm no kasa, mekã dɛ mbrɛ metse nka ho asɛm kyerɛ no na menye no bɔ me haw ho nkɔmbɔ. M’anyɛnkofo a wɔdwe na wɔbrɛ hɔnho adze no, hɔn na mebɛn hɔn papaapa.”\nNsɛm a Sara kãe no ma yehu dɛ, sɛ yɛdwe a, afofor pɛ hɛn asɛm. Ɔdwe yɛ su a ɔsɔ Jehovah n’enyi. N’Asɛm no tu hɛn fo dɛ: ‘Yɛnhyɛ ɔdwe.’ (Col. 3:12) Ebɛnadze nye ɔdwe? Ebɛn kwan do na Jesus daa no edzi dɛ ɔdwe? Afei, ebɛn kwan do na dɛm su yi botum ama yeenya enyigye wɔ hɛn asetsena mu?\nEBƐNADZE NYE ƆDWE?\nSɛ yɛyɛ nkorɔfo a yɛpɛ asomdwee a, ɔkyerɛ dɛ yɛdwe. Obi a ɔdwe no, ɔnye nkorɔfo dzi no wɔ abotar na ayamuyie mu, na ɔhyɛ noho do ber mpo a asɛm a ɔyɛ ebufuw esi no.\nSɛ obi dwe a, ɔnnkyerɛ dɛ ɔyɛ mberɛw, na mbom ɔyɛ dzen ankasa. Greek kasafua a wɔdze gyina hɔ ma “ɔdwe” wɔ Bible mu no, nna wɔdze dzi dwuma dze kyerɛ pɔnkɔ a n’enyi yɛ dzen naaso wɔatsetse no ma n’enyi aba famu. Iyi nnkyerɛ dɛ pɔnkɔ no n’ahoɔdzen efi no mu, na mbom dza ɔkyerɛ nye dɛ, wɔatsetse pɔnkɔ no ma ɔmmfa n’ahoɔdzen no nnyɛ adze gyangyan. Dɛmara so na sɛ yɛda ɔdwe edzi a, ɔkyerɛ dɛ yɛhyɛ hɛnho do ama yɛnye afofor aatsena asomdwee mu.\nBi a yɛbɛkã dɛ, ‘Emidze mennyɛ nyimpa a modwe.’ Ɔyɛ nokwar, yɛtse wiadze a enyiɔdzen na ebufuw ahyɛ mu mã mu, ntsi obotum ayɛ dzen ama hɛn dɛ yɛbɛda ɔdwe edzi. (Rom. 7:19) Dɛm ntsi, ohia dɛ yɛyer hɛnho ama yeetum ada ɔdwe edzi. Naaso Jehovah no sunsum krɔnkrɔn no bɔboa hɛn ma yaayer hɛnho ada ɔdwe edzi. (Gal. 5:22, 23) Ebɛnadze ntsi na ɔsɛ dɛ yɛyer hɛnho dɛ yɛbɛda ɔdwe edzi?\nƆdwe yɛ su a ɔma afofor pɛ hɛn asɛm. Dɛ mbrɛ Sara a yɛakã noho asɛm no kãe no, sɛ yɛnye nyimpa a wɔdwe bɔ a ɔma hɛnho tɔ hɛn. Nyia ɔyɛɛ ɔdwe na ayamuyie ho nhwɛdo kɛse nye Jesus. (2 Cor. 10:1) Nna mbofra a wonnyim no mpo pɛ dɛ wɔbɛn no.—Mark 10:13-16.\nSɛ yɛda ɔdwe edzi a, ɔboa hɛnankasa nye hɔn a wɔbɛn hɛn. Sɛ yɛdwe a, nsɛm rennhaw hɛn ntsɛntsɛm anaa yɛrennyɛ hɛn adze ebufuw do. (Mbɛ. 16:32) Ɔno ntsi, ɔremma yɛnnyɛ ndzɛmba a obepira obi, nkanka obi a yɛdɔ no papaapa na ekyir yi yeennu hɛnho. Afei so, sɛ yɛdwe a, afofor nya do mfaso osiandɛ sɛ yɛhyɛ hɛnho do a, yɛrennyɛ ndzɛmba a ɔbɛhaw hɔn.\nƆDWE HO NHWƐDO A ƆKYƐN BIARA\nƆmmfa ho dɛ nna Jesus nnyi adagyer na asodzi pii gu no do no, ɔdaa ɔdwe edzi kyerɛɛ nyimpa nyinara. Nna nyimpa piinara a wɔwɔ n’aber do no ruhu amandze na wɔasoa hɔn ndzesoa a no mu yɛ dur. Ɔno ntsi nna wohia ahomgye. Hwɛ awerɛkyekyer ara a wonyae ber a Jesus kãa kyerɛɛ hɔn dɛ: “Hom mbra mo hɔ, . . . osiandɛ modwe na mebrɛ moho adze wɔ akoma mu” no!—Matt. 11:28, 29.\nƆdwe a Jesus daa no edzi no, ebɛn kwan do na hɛn so yebotum ada bi edzi? Ɔsɛ dɛ yesũa Nyankopɔn n’Asɛm no, ama yeehu kwan a Jesus faa do nye nyimpa dzii nsɛm nye dɛ mbrɛ odzii tsebea a ɔyɛ dzen ho dwuma. Sɛ yɛyɛ dɛm a, ɔnodze, sɛ tsebea bi sɔ ɔdwe a yɛwɔ no hwɛ a, yɛbɔbɔ mbɔdzen esũasua Jesus. (1 Pet. 2:21) Hom mma yensusu ndzɛmba ebiasa bi a ɔboaa Jesus ma ɔdaa ɔdwe edzi no ho.\nNna Jesus brɛ noho adze wɔ akoma mu. Jesus kãa dɛ, ‘ɔdwe na ɔbrɛ noho adze wɔ akoma mu.’ (Matt. 11:29) Bible no kã dɛm su ebien yi ho asɛm bɔ mu osiandɛ ɔdwe nye ahobrɛadze wɔ ebusuabɔ kɛse. (Eph. 4:1-3) Ebɛnadze ntsi na yɛkã no dɛm?\nAhobrɛadze boa hɛn ma yemmbu hɛnho nntra do anaa yɛmma nsɛm nnhaw hɛn ntsɛntsɛm. Hɔn a wɔkãa Jesus noho asɛmbɔn dɛ ɔyɛ “nyimpa tumfur” na “nsahweam” no, ebɛn kwan do na Jesus nye hɔn dzii nsɛm? Jesus dze ne ndzeyɛɛ daa no edzi dɛ dɛm asɛm no nnyɛ nokwar, na ofi ɔdwe mu kãa dɛ, “nyansa no ndwuma bu no bem.”—Matt. 11:19.\nSɛ obi kã asɛm a ɔyɛ ebufuw fa ebusua a ifi mu, wo bɔbea, anaa beebi a ifi ho a, ebɛnadze ntsi na emmbɔ mbɔdzen ennda ɔdwe edzi? Peter yɛ asafo mu panyin a ofi South Africa. Ɔkãa dɛ: “Sɛ obi kã asɛm ma ɔhyɛ me ebufuw a mibisa moho dɛ, ‘Sɛ ɔyɛ Jesus a, nkyɛ ebɛnadze na ɔbɛyɛ?’” Ɔkãa so dɛ: “Mebohu dɛ ɔnnsɛ dɛ mubu moho dodoodow.”\nNna Jesus nyim dɛ nyimpa nndzi mũ. Nna Jesus n’esuafo no wɔ ɔpɛ dɛ wɔbɛyɛ dza ɔtsen, naaso osiandɛ nna wonndzi mũ ntsi, ɔtɔ da a nna ɔyɛ dzen ma hɔn dɛ wɔbɛyɛ dza ɔtsen. Nhwɛdo bi nye yi. Anafua a adze rebɛkye ma Jesus ewu no, ɔkãa kyerɛɛ Peter, James, na John dɛ wɔnye no nweɔn, naaso woenntum annye no annweɔn, mbom wɔdedae. Jesus kãa asɛm bi dze kyerɛɛ dɛ ɔtse siantsir a wɔdedae no ase. Ɔkãa dɛ: ‘Sunsum pɛ dze, na honam yɛ mberɛw.’ (Matt. 26:40, 41) Osiandɛ nna Jesus nyim dɛ n’asomafo no nndzi mũ ntsi, ɔamma no bo emmfuw hɔn.\nMandy yɛ akyerɛbaa bi a nna dza afofor bɛyɛ biara onya ho asɛm kã, naaso seseiara dze ɔbɔ mbɔdzen dɛ obosũasua ɔdwe ho nhwɛdo a Jesus daa no edzi no. Ɔkãa dɛ, “Mobɔ mbɔdzen dɛ mebɛgye ato mu dɛ nyimpa biara nndzi mũ, ntsi tse dɛ Jehovah no medze m’adwen si su pa ahorow a wɔwɔ no do.” Jesus daa tsema edzi na iyi maa ɔnye nyimpa a wonndzi mũ dzii no wɔ ɔdwe mu. Ana ibosũasua Jesus na eenya tsema ama afofor osian hɔn sintɔ ntsi, na enye hɔn eedzi no ɔdwe mu anaa?\nJesus gyaa biribiara hyɛɛ Nyankopɔn nsa. Ber a Jesus wɔ asaase do no, nkorɔfo nye no enndzi no yie naaso ogyinaa ano. Nkorɔfo anntse no ase, wobuu no enyimtsia na wɔyɛɛ no ayakayakadze. Ne nyinara ekyir no, ɔkɔr do daa ɔdwe edzi osiandɛ “ɔdze noho hyɛɛ nyia obua atsɛn tsenenee no nsa.” (1 Pet. 2:23) Nna Jesus nyim dɛ no sor Egya no bɔboa no ma ɔaakɔ do egyina n’emudzi mu, na ber a ɔsɛ mu no ɔaatwe hɔn a wobuu no atsɛnkyew no aso.\nSɛ afofor nye hɛn enndzi no yie ma ntsi hɛn bo fuw a, annhwɛ yɛbɛyɛ ndzɛmba bi dze aasɛɛ asɛm no koraa. Iyi ntsi na Kyerɛwnsɛm no tu hɛn fo dɛ: “Nyimpa ebufuw nnyɛ Nyankopɔn tsenenee ho edwuma.” (Jas. 1:20) Sɛ mpo hɛn asɛm yɛ dɛw a, sintɔ ntsi annhwɛ a yɛbɛyɛ hɛn adze wɔ kwan a ɔmmfata do.\nAkyerɛbaa bi wɔ Germany a wɔfrɛ no Cathy. Nna ɔtaa kã dɛ, ‘Sɛ warankasa annkõ wo kõ a, obiara ronnkõ mma wo.’ Naaso ber a onyaa Jehovah no mu ahotodo no, no suban sesaa koraa. Ɔkãa dɛ: “Seseiara dze, mehu dɛ no ho nnhia dɛ mobɔkõ ama moho. Iyi ntsi mutum mifi ɔdwe mu gyaa nsɛm mu ma ɔka, osiandɛ minyim dɛ Jehovah nankasa bedzi dza ɔnnyɛ biara ho dwuma.” Sɛ woebu wo atsɛnkyew a, nhwɛdo a Jesus yɛe a ɔnye dɛ ɔdze noho too Nyankopɔn do no bɔboa wo ma aakɔ do ada ɔdwe edzi.\n“NHYIRA AKÃ ABRƐFO” ANAA HƆN A WƆDWE\nEbɛn kwan do na ɔdwe bɔboa hɛn wɔ tsebea a no mu yɛ dzen mu?\nJesus maa ɔdaa edzi dɛ sɛ yɛpɛ dɛ yenya enyigye wɔ hɛn asetsena mu a, ɔsɛ dɛ yɛda ɔdwe edzi. Ɔkãa dɛ: “Nhyira akã abrɛfo,” kyerɛ dɛ, hɔn a wɔdwe. (Matt. 5:5) Hom mma yɛnhwɛ mbrɛ ɔdwe si boa hɛn wɔ tsebea ahorow yi mu.\nSɛ asomdwee nnyi awar mu a, ɔdwe boa ma asomdwee ba. Onua bi a wɔfrɛ no Robert a ofi Australia kãa dɛ: “Makekã nsɛm a ɔyɛ yaw pii akyerɛ me yer a nkyɛ ɔnnsɛ dɛ mekã. Naaso sɛ ekekã ebufusɛm a ɔtsetse dɛm wie a, irunntum nntwe nnsan. Sɛ muhu dɛ asɛm a mekãe no ahaw no a ɔyɛ me yaw papaapa.”\n‘Hɛn nyina yɛfom mpɛn pii’ wɔ kasa mu, dɛm ntsi nsɛm a ɔyɛ yaw a yɛkekã no botum asɛɛ asomdwee a ɔwɔ awar mu. (Jas. 3:2) Wɔ tsebea a ɔtsetse dɛm mu no, ɔdwe boa hɛn ma yɛkɔ do hyɛ hɛnho do na yɛhwɛ nsɛm a yɛkã no yie.—Mbɛ. 17:27.\nRobert bɔɔ mbɔdzen dɛ ɔbɛda abotar na ahohyɛdo edzi. Ebɛnadze na efi mbɔdzen a ɔrobɔ no mu aba? Ɔkãa dɛ: “Ndaansa yi, sɛ akasakasa bi soɛr a, mobɔ mbɔdzen dɛ mibetsie me yer yie, menye no bɛkasa ɔdwe mu, na mennkɛma mo bo efuw. Seseiara dze muhu dɛ menye me yer ntamu ebusuabɔ no mu ayɛ dzen papaapa.”\nƆdwe boa hɛn ma yɛnye afofor ntamu yɛ kama. Hɔn a ɔnnkyɛr na hɔn bo efuw no, wɔtaa hwer hɔn anyɛnkofo. Naaso ɔdwe boa hɛn ma ‘yekura asomdwee ahoma mu.’ (Eph. 4:2, 3) Cathy a yeedzi kan akã noho asɛm no kãa dɛ, “Ɔwɔ mu dɛ nyimpa binom wɔ hɔ a ɔyɛ dzen dɛ enye hɔn bɔbɔ, naaso ɔdwe boa me ma menye nyimpa ahorow nyina bɔ kama.”\nƆdwe dze akomatɔyamu ba. Bible no ma yehu ebusuabɔ a ɔda “nyansa a ofi sor no” nye ɔdwe na asomdwee ntamu. (Jas. 3:13, 17) Obi a ɔda ɔdwe edzi no wɔ “akoma pa.” (Mbɛ. 14:30) Martin yɛ obi a ɔabɔ mbɔdzen enya ɔdwe suban. Ɔkãa dɛ: “Nkan no, dza mepɛ no nna dɛmara na mepɛ dɛ afofor yɛ, naaso seseiara dze mennyɛ m’adze dɛm, na iyi ama menya enyigye na akomatɔyamu.”\nNokwasɛm nye dɛ, ɔsɛ dɛ hɛn nyinara yɛyer hɛnho papaapa dɛ yɛbɛda ɔdwe edzi. Onua kor kãa dɛ: “Nokwasɛm nye dɛ, ndɛ na ndɛ nyina, ɔtɔ da a mo bo tum fuw araa ma munnhu mbrɛ menyɛ moho.” Naaso Jehovah a ɔhyɛ hɛn nkuran dɛ yɛnda ɔdwe edzi no, bɔboa hɛn wɔ dɛm ɔkõ yi mu. (Isa. 41:10; 1 Tim. 6:11) Jehovah botum ‘ayɛ hɛn mũ’ na obotum ‘ahyɛ hɛn dzen.’ (1 Pet. 5:10) Tse dɛ Paul no, mber rokɔ do no, yebotum esũasua “Christ no dwe nye ne tsema” no.—2 Cor. 10:1.\n^ nky. 2 Wɔasesa edzin ahorow no bi.\nFa mona Fa mona Ɔdwe—Ebɛn Kwan Do Na Ɔboa Hɛn?\nw20 May nkr. 17-19\n‘Etsifi Afamu Hen No’ Wɔ Ewiei Mber Yi Mu\nAhemfo Beenu A Wɔnye Hɔnho Dzi Esi Wɔ Ewiei Mber Yi Mu\nNdɛ, Woana Nye ‘Etsifi Afamu Hen No’?\nAkyɛdze A Nyankopɔn Dze Ama Wo No, Ana Ekyerɛ Ho Enyisɔ?\nMa Ɔnda Edzi Dɛ W’enyi Sɔ Jehovah N’akyɛdze A Yɛmmfa Hɛn Enyi Nnhu No\nText Kyerɛ no mu dza epɛ dɛ etwẽ na ekenkan ƆWEƆN-ABAN—DZA ADZESUA NSƐM WƆ MU May 2020\nFa mona Fa mona ƆWEƆN-ABAN—DZA ADZESUA NSƐM WƆ MU May 2020\nƆWEƆN-ABAN—DZA ADZESUA NSƐM WƆ MU May 2020\nAhohyɛdo—No Ho Hia Ama Yeenya Jehovah N’enyimpa


Yesaia 41 | Intanɛt So Bible| Wiase Foforɔ Nkyerɛaseɛ\n41 “Nsuano aman, monyɛ komm ntie me;+ na amanaman+ nnya ahoɔden foforo. Ma wɔmmra+ mmɛkasa. Momma yemmom nhyia asɛnnii.+ 2 “Hena na wanyan obi afi owiapuei?+ Hena na ɔde trenee frɛɛ no baa ne nan ase sɛ ɔde amanaman bɛba n’anim, na ɔde ahene ahyɛ n’ase?+ Hena na ɔde wɔn maa no sɛ mfutuma wɔ ne nkrante ano a wabɔ wɔn apete te sɛ ntɛtɛwa wɔ n’agyan ano yi?+ 3 Hena na otiw wɔn na ɔde asomdwoe fa ɔkwan a ne nan nsii so da so? 4 Hena na ɔde ahoɔden+ yɛɛ eyi, na ɔfrɛ awo ntoatoaso mmiako mmiako fi mfiase?+ “Me Yehowa, mene Odikanfo+ na akyikafo mu nso sɛnea mete ara na mete.”+ 5 Nsuano aman+ hui na wosuroe. Asase no afanan nyinaa ho popoe.+ Wotwiw bɛnee na wɔbae. 6 Obiara boaa ne yɔnko, na obiara ka kyerɛɛ ne nua sɛ: “Hyɛ wo ho den.”+ 7 Odwumfo hyɛ ɔtomfo den,+ na nea ɔde asae yɛ ho toromtorom no hyɛ nea ɔbɔ ɔtommo so no den, na nea wɔasosɔw abom no nso, ɔka ho asɛm sɛ: “Eye.” Afei obiako de nnadewa bobom na anhinhim.+ 8 “Israel, woyɛ m’akoa;+ Yakob, wo na mapaw wo,+ m’adamfo Abraham+ aseni.+ 9 Wo na mefaa wo fii asase ano nohoa bae,+ na mefrɛɛ wo fii n’ahye so.+ Na meka kyerɛɛ wo sɛ, ‘Woyɛ m’akoa;+ wo na mapaw wo,+ na mempoo wo.+ 10 Nsuro efisɛ meka wo ho.+ Mma w’ani nnyɛ wo totɔtotɔ, na mene wo Nyankopɔn.+ Mɛhyɛ wo den.+ Mɛboa wo.+ Mede me trenee+ nsa nifa beso wo mu denneennen.’+ 11 “Hwɛ, wɔn a wɔn bo afuw wo nyinaa bɛfɛre na wɔn anim agu ase.+ Nnipa a wɔne wo ham no betwam akɔ na wɔn ase atɔre.+ 12 Wɔn a wɔne wo di aperepere no, wobɛhwehwɛ wɔn nanso worenhu wɔn.+ Wɔn a wɔne wo ko no bɛyɛ sɛ biribi a enni hɔ, adehunu bi.+ 13 Me Yehowa wo Nyankopɔn, mikura wo nsa nifa mu;+ na meka kyerɛ wo sɛ, ‘Nsuro,+ na me ara mɛboa wo.’+ 14 “Nsuro, osunson+ Yakob, Israel+ mmarima. M’ankasa mɛboa wo,” wo Gyefo+ Yehowa, Israel Kronkronni no, anom asɛm ni. 15 “Hwɛ, mayɛ wo awiporow afiri,+ awiporow ade foforo a n’anofanu nyinaa wɔ sẽ. Wubetiatia mmepɔw so ma abubu pasaa; wobɛma nkoko ayɛ sɛ ntɛtɛwa.+ 16 Wubehuw+ so na mframa asoa akɔ,+ na ahum abɔ apete.+ Wo de, Yehowa mu na wubedi ahurusi.+ Israel Kronkronni no na wode no bɛhoahoa wo ho.”+ 17 “Abrɛfo ne ahiafo hwehwɛ nsu,+ nanso ebi nni hɔ. Osukɔm+ nti wɔn tɛkrɛma so awo.+ Nanso me Yehowa, megye wɔn so.+ Me, Israel Nyankopɔn, merennyaw wɔn.+ 18 Mɛma nsu asen nkoko so na nsuwansuwa atue asasetaw so.+ Mɛma sare adan ɔwora na asase kesee adan asuti.+ 19 Mɛma kyeneduru, ɔkanto, ohuadua, ne ngodua anyin wɔ sare so.+ Na mɛma ɔpopaw dua, ɔsɛsɛ ne kwabɔhɔrɔ dua abom aba asase pradada so,+ 20 na ama nnipa ahu ate ase, na wɔde ato wɔn koma so na wɔahu no fann wɔ wɔn adwenem prɛko sɛ Yehowa nsa na ayɛ eyinom, na Israel Kronkronni no ankasa na ɔbɔe.”+ 21 “Momfa mo asɛm+ mmɛto gua,” Yehowa na waka. “Mummeyi mo ho ano,”+ Yakob hene+ asɛm ni. 22 “Mommɛkyerɛ yɛn nea ebesi. Monkyerɛ yɛn nneɛma a edi kan no, na yennwennwen ho na yenhu nea ɛbɛba daakye. Na nneɛma a ɛreba no nso, momma yɛnte.+ 23 Monka nea ɛbɛba akyiri yi na yenhu sɛ moyɛ anyame ampa.+ Monyɛ papa anaa bɔne na yenhu na yɛnhwɛ prɛko.+ 24 Hwɛ, moyɛ biribi a enni hɔ, na mo nnwuma yɛ adehunu.+ Obiara a ɔbɛpaw mo no yɛ akyide.+ 25 “Manyan obi afi atifi fam, na ɔbɛba.+ Ofi owiapuei+ bɛbɔ me din. Na ɔbɛba asoafo so te sɛ dɔte,+ te sɛ ɔnwemfo a ɔrewɔw dɔte. 26 “Hena na waka biribi fi mfiase a yebetumi ahu, anaa waka biribi fi tete a yɛbɛka sɛ, ‘Ɔyɛ ɔnokwafo’?+ Obiara nni hɔ a waka biribi. Obiara nni hɔ a wama ɔfoforo ate biribi. Obiara nni hɔ a wate mo nsɛm.”+ 27 Me na midi kan, na meka kyerɛ Sion sɛ: “Hwɛ, wɔn ni!”+ na mɛma nea okura asɛmpa aba Yerusalem.+ 28 Mehwɛe ara, nanso manhu obiara, na wɔn mu biara nso nni hɔ a otu fo.+ Mibisaa wɔn ara sɛ anka wɔbɛma me mmuae. 29 Hwɛ, wɔn nyinaa yɛ biribi a enni hɔ. Wɔn nnwuma yɛ adehunu. Wɔn dade ahoni yɛ mframa ne ahuhude.+


Baabi a Wowɔ Biara Tie Yehowa Nne | Adesua\nƆwɛn-Aban—Nea Adesua Nsɛm Wom | August 2014\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mazatec (Huautla) Mexican Sign Language Moore Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russian Russian Sign Language Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nBaabi a Wowɔ Biara Tie Yehowa Nne\n“W’aso bɛte asɛm bi wɔ w’akyi sɛ: ‘Ɔkwan no ni.’”—YES. 30:21.\nDɛn na Satan pɛ sɛ ɔde twetwe yɛn na yɛantie Yehowa?\nƆkwan bɛn so na yɛn koma betumi adaadaa yɛn ma yɛabu yɛn ani agu Yehowa afotu so?\nDɛn na ɛsɛ sɛ yɛyɛ na Onyankopɔn akyerɛ yɛn kwan?\n1, 2. Ɔkwan bɛn na Yehowa fa so kasa kyerɛ ne nkoa?\nEFI tete nyinaa Yehowa ma ne nkoa akwankyerɛ. Tete no, na ɔnam abɔfo so ne ne nkoa kasa. Ɛtɔ da nso a ɔnam anisoadehu anaa dae so ma wohu nneɛma a ebesi daakye anaa ɔde adwuma pɔtee bi hyɛ wɔn nsa. (Num. 7:89; Hes. 1:1; Dan. 2:19) Edu mmere bi nso a, Yehowa paw nnipa bi ma wogyina n’ananmu de akwankyerɛ ma. Ɔkwan biara a Yehowa faa so de akwankyerɛ maa ne nkoa no, wɔn a wɔyɛɛ aso tiei no nyaa n’anim dom.\n2 Ɛnnɛ nso ɛ? Yehowa nam Bible, ne honhom kronkron, ne n’asafo no so kyerɛ ne nkoa kwan. (Aso. 9:31; 15:28; 2 Tim. 3:16, 17) Akwankyerɛ a ɔde ma yɛn no mu da hɔ fann, enti ɛtɔ da a, na akɔyɛ sɛ ɔno ankasa na ogyina yɛn akyi reka akyerɛ yɛn sɛ: “Ɔkwan no ni. Momfa so.” (Yes. 30:21) Yesu ne Kristofo asafo no Ti, na ɔnam “akoa nokwafo ne ɔbadwemma” no so ma yɛte Yehowa nne. (Mat. 24:45) Sɛ yɛn nsa ka akwankyerɛ bi a, ɛnsɛ sɛ yɛtoto n’ase koraa, efisɛ yebenya daa nkwa a, egyina osetie so.—Heb. 5:9.\n3. Dɛn na ɛma ɛyɛ den sɛ yebetie Yehowa akwankyerɛ? (Hwɛ mfonini a ɛwɔ adesua yi mfiase no.)\n3 Satan Bonsam nim paa sɛ yehia Yehowa akwankyerɛ na yɛanya nkwa, enti ɔfa akwannuasa nyinaa so sɛ ɔbɛtwetwe yɛn adwene na yɛabu yɛn ani agu saa akwankyerɛ no so. Bio nso yɛn ‘koma kontomponi’ no ma ɛyɛ den sɛ yebetie Yehowa wɔ biribiara mu. (Yer. 17:9) Ɛnde, momma yɛnhwɛ ɔkwan a yɛbɛfa so adi saa nneɛma no so na yɛate Yehowa nne wɔ biribiara mu. Afei yɛbɛhwɛ sɛnea yɛne Yehowa betumi adi nkitaho ne ɔkwan a ɛbɛboa yɛn ma yɛabɛn no daa.\nMMA SATAN NNNYA WO\n4. Dɛn na Satan yɛ de sɛe nkurɔfo adwene?\n4 Satan nam atosɛm ne nnaadaasɛm so sɛe nkurɔfo adwene. (Monkenkan 1 Yohane 5:19.) Ɛnnɛ, atesɛm nkrataa, nhoma ne nsɛmma nhoma abu so wɔ wiase baabiara. Bio, baabi a wobɛfa biara radio, TV, ne Intanɛt wɔ hɔ. Ampa, nsɛm a wɔka no bi so wɔ mfaso, nanso emu dodow no ara ne Yehowa ahyɛde nhyia. (Yer. 2:13) Nhwɛso bi ni: Nsɛm a amanneɛbɔ nnwuma te sɛ radio, TV, ne Intanɛt ka no ama abɛyɛ sɛ mfomso biara nni ho sɛ ɔbarima ne ne yɔnko barima anaa ɔbea ne ne yɔnko bea bɛware. Eyi nti nnipa pii susuw sɛ nea Bible ka wɔ saa asɛm no ho no yɛ den dodo.—1 Kor. 6:9, 10.\n5. Dɛn na yɛbɛyɛ na Satan amfa ne nnaadaasɛm no annya yɛn?\n5 Ɛnde, ɛbɛyɛ dɛn na obi a ɔdɔ Yehowa mmara akwati atosɛm a Satan de ahyeta wiase baabiara no? Ɛbɛyɛ dɛn na wahu nea ɛyɛ papa ne nea ɛyɛ bɔne? Ɛno ara ne sɛ ‘ɔbɛhwɛ ne ho so sɛnea Onyankopɔn asɛm te.’ (Dw. 119:9) Onyankopɔn Asɛm Bible no boa yɛn ma yehu biribi a ɛyɛ nokwasɛm ne nea ɛyɛ atosɛm. (Mmeb. 23:23) Yesu ankasa de Onyankopɔn Asɛm yɛɛ adwuma, enti ɔkae sɛ: “Ɛnyɛ paanoo nkutoo so na onipa nam bɛtena ase, na mmom asɛm biara a efi Yehowa anom nso.” (Mat. 4:4) Nsɛm pii wɔ Bible mu, na sɛ yɛte ase yiye a, ɛbɛboa yɛn ma yɛahu sɛnea yɛde bɛbɔ yɛn bra. Yɛnyɛ nhwɛso baako: Ansa na Mose rekyerɛw sɛ Yehowa kyi awaresɛe no, na Yosef nim sɛ etia Onyankopɔn mmara sɛ ɔne Potifar yere bɛda. Bere a Potifar yere bɔɔ mmɔden sɛ ɔbɛdaadaa no no, amma ne tirim mpo sɛ ɔbɛyɛ biribi atia Yehowa. (Monkenkan Genesis 39:7-9.) Ɔbea no de asɛm no guan Yosef ho kyɛe, nanso otiee Yehowa sen ɔbea gyigyefo no. Ɛnnɛ nso, ɛho hia paa sɛ yetie Yehowa na yɛpo Satan nnaadaasɛm a ɔde puapua yɛn no.\n6, 7. Sɛ yɛmpɛ sɛ Satan daadaa yɛn a, dɛn na ɛsɛ sɛ yɛyɛ?\n6 Atoro nkyerɛkyerɛ a enni ti nni nan abu so wɔ wiase baabiara. Enti nnipa pii susuw sɛ, sɛ wobɔ wo ho mpem sɛ worepɛ nokware som ahu a, wo nsa besi fam. Nanso sɛ obi yɛ n’adwene sɛ obetie Yehowa asɛm a, ɛnyɛ den koraa sɛ obehu nokware no. Asɛm no ara ne sɛ, yɛn na ɛsɛ sɛ yɛkyerɛ nea yɛpɛ sɛ yetie no. Sɛ nnipa mmienu rekasa a, ɛbɛyɛ den sɛ wubetumi atie wɔn nyinaa bere koro mu. Enti sɛnea nguan nim wɔn wura nne no, saa ara na ɛsɛ sɛ yehu yɛn wura Yesu a Onyankopɔn apaw no no nne na yetie no.—Monkenkan Yohane 10:3-5.\n7 Yesu kae sɛ: “Monyɛ aso ntie asɛm yi yiye.” (Mar. 4:24) Yehowa afotu mu da hɔ, asɛm biara nni ho. Nea aka ne sɛ yɛbɛbɔ yɛn adwene pɔw sɛ yebetie na yɛde ayɛ adwuma. Onyankopɔn dɔ yɛn, enti na otu yɛn fo. Nanso sɛ yɛamma yɛn ani anna hɔ a, yɛbɛpo saa afotu no akodi Satan nnaadaasɛm akyi. Enti si w’adwene pi sɛ woremma wiase nnwom ne sini, TV ne nhoma, wo mfɛfo adwumayɛfo anaa sukuufo, akyerɛkyerɛfo anaa wɔn a nkurɔfo frɛ wɔn animdefo no nnaadaa wo.—Kol. 2:8.\n8. (a) Ɔkwan bɛn so na yɛn koma betumi agyigye yɛn ma yɛatɔ Satan afiri mu? (b) Sɛ yehu sɛ yɛn gyidi reyɛ mmerɛw anaa akɔnnɔ bɔne bi regyigye yɛn na yɛanyɛ ho hwee a, den na ebetumi aba?\n8 Satan nim nneɛma a yɛtɔ mu sin ne yɛn mmerɛwyɛ, na ɔbɔ mmɔden sɛ ɔde eyi besum yɛn afiri. Sɛ Satan sum afiri a ɛte saa a, ɛnyɛ mmerɛw sɛ yebedi Yehowa nokware. (Yoh. 8:44-47) Wo deɛ yɛnhwɛ obi a ɔde ne ho ahyɛ anigyede mu fee na awiei koraa no wayɛ bɔne bi a wanna annwen ho da sɛ ɔbɛyɛ. (Rom. 7:15) Dɛn na ɛde eyi nyinaa bae? Ebia nkakrankakra ogyae mpaebɔ, n’asɛnka tɔɔ nsu mu, anaa ofii ase totoo adesua mu. Eyi nyinaa yɛ kɔkɔbɔ a ɛkyerɛ sɛ na ne koma regyigye no na ogyina baabi a ɛhɔ yɛ toro. Nanso ebia wanyɛ tebea no ho hwee, enti ewiee ase no na ɔnte Yehowa nne bio. Afei edidi mu saa akɔnnɔ bɔne hyɛɛ ne so ma ɔyɛɛ biribi a onim sɛ enye. Dɛn na ɛbɛboa yɛn na asiane a ɛte saa anto yɛn? Sɛ yehu sɛ ɔkwan bi so yɛn gyidi reyɛ ayɛ mmerɛw anaa akɔnnɔ bɔne regyigye yɛn a, ɛnsɛ sɛ yɛtenatena ho koraa; ɛsɛ sɛ yɛsɔ ano ntɛm. Ade baako nso ne sɛ, sɛ yetie Yehowa nne a, yɛrensosɔ awaefo so na yɛrentie wɔn nkyerɛkyerɛ koraa.—Mmeb. 11:9.\n9. Adɛn nti na mfaso wɔ so sɛ yebehu yɛn mmerɛwyɛ ntɛm?\n9 Sɛ yare bi bɔ obi na ohu n’ani so ntɛm a, ebia obetumi asiw ano na ankum no. Yɛn nso sɛ yehu su bi a ebetumi atwetwe yɛn akɔ bɔne mu a, ɛsɛ sɛ yedi ho dwuma ntɛm na Satan ‘ankyere yɛn ma yɛanyɛ n’apɛde.’ (2 Tim. 2:26) Sɛ yehu sɛ yɛn nsusuwii anaa nneɛma a yɛn koma di akyi ne Yehowa apɛde nhyia a, dɛn na ɛsɛ sɛ yɛyɛ? Ɛsɛ sɛ yɛbrɛ yɛn ho ase na yɛsan ba ne nkyɛn ntɛm betie n’afotu de bɔ yɛn bra. (Yes. 44:22) Ade baako a ɛsɛ sɛ ɛtena yɛn adwenem ne sɛ, sɛ yesi gyinae bɔne bi na akyiri yi yɛsan ba Yehowa nkyɛn mpo a, ebia yɛbɛkɔ so atwa so aba wɔ wiase bɔne yi mu. Enti ne papa mu paa ne sɛ yɛbɛkwati mfomso a ɛte saa.\nWoma w’ani ku wo som ho a, ɔkwan bɛn so na ɛbɛbɔ wo ho ban afi Satan mfiri ho? (Hwɛ nkyekyɛm 4-9)\nKWATI AHANTAN NE ANIBERE\n10, 11. (a) Dɛn na ɛbɛkyerɛ sɛ obi reyɛ ayɛ ahantan? (b) Dɛn na yesua fi Kora, Datan, ne Abiram subammɔne no mu?\n10 Ɛsɛ sɛ yehu sɛ yɛn koma betumi adaadaa yɛn. Nokwasɛm ne sɛ yɛn mmerɛwyɛ betumi ama yɛadi mfomso kɛse. Yɛmfa ahantan ne anibere nyɛ nhwɛso. Saa su yi mu biara betumi asisi yɛn aso ma enti yɛrente Yehowa nne. Afei edidi mu saa ara na yɛaman afi trenee kwan so. Obi a ɔyɛ ahantan bu ne ho tra so. Ebia obesusuw sɛ nea ɔno ara pɛ na ɔbɛyɛ; ɛnyɛ obi na ɔbɛkyerɛ no nea ɔnyɛ. Ebia ɛbɛyɛ no sɛ ne nuanom Kristofo anaa asafo mu mpanyimfo anaa mpo Onyankopɔn ahyehyɛde no rentumi nkyerɛ no nea ɔnyɛ. Obi a ɔte saa deɛ, Yehowa kasa koraa a ɔnte.\n11 Bere a Israelfo nam sare so no, Kora, Datan, ne Abiram tew Mose ne Aaron so atua. Na ahantan adonnɔn wɔn, na na wɔpɛ sɛ wɔsom Yehowa sɛnea wɔn ankasa pɛ. Dɛn na Yehowa yɛe wɔ ho? Okum atuatewfo no nyinaa. (Num. 26:8-10) Eyi yɛ kɔkɔbɔ ma yɛn! Sɛ yɛtew Yehowa so atua a, ebewie yɛn bɔne. Momma yɛnkae sɛ “ahantan di ɔsɛe anim.”—Mmeb. 16:18; Yes. 13:11.\n12, 13. (a) Ma nhwɛso fa kyerɛ asiane a ɛwɔ anibere mu. (b) Adɛn nti na sɛ yɛanhyɛ yɛn ho so a, anibere betumi adidi yɛn mu ntɛmntɛm?\n12 Momma yɛnhwɛ anibere nso. Oniberefo susuw sɛ mmara biara nkyekyere no, enti ɔwɔ hokwan sɛ ɔfa kwan biara so nya nea ɔpɛ. Yɛmfa Elisa somfo Gehasi nyɛ nhwɛso. Ná Siria sraani panyin Naaman yare kwata, na bere a odiyifo Elisa saa no yare no, Naaman maa Elisa akyɛde pii nanso wannye. Gehasi deɛ, na n’ani bere nneɛma no. Enti ɔkae wɔ ne tirim sɛ: “Sɛ́ Yehowa te ase yi, metu mmirika atiw [Naaman] na makogye biribi ne nsam.” Afei ɔfaa Elisa akyi kɔɔ Naaman nkyɛn, na odii atoro gyee ‘dwetɛ dwetikɛse baako ne ntade mmienu.’ Gehasi anibere bɔne no kowiee no sɛn? Naaman kwata no baa ne so.—2 Ahe. 5:20-27.\n13 Anibere hyɛ ase nkakrankakra, enti sɛ yɛanhwɛ yiye a, ebetumi adidi yɛn mu ma akowie bɔne. Bible ma yehu eyi wɔ Akan ho. Yɛnhwɛ nea anibere de Akan kowiei. Ɔno ankasa kae sɛ: “Mihuu atade fɛfɛ bi a efi Sinar ne dwetɛ nnwetɛbona ahanu ne sika kɔkɔɔ a emu duru yɛ nnwetɛbona aduonum wɔ asade no mu, na na m’ani gye ho enti mefae.” Anka ɛsɛ sɛ Akan hyɛ ne ho so na oyi nsusuwii bɔne no fi ne tirim, nanso wanyɛ saa. Mmom okowiaa nneɛma no de kosiee ne ntamadan mu. Bere a Akan bɔne no bɛdaa adi no, Yosua ka kyerɛɛ no sɛ Yehowa bɛsɛe no. Enti saa da no ara, Israelfo siw Akan ne n’abusua abo. (Yos. 7:11, 21, 24, 25) Anibere yɛ afiri a ebetumi ayi obiara. Enti momma ‘yɛnhwɛ yiye wɔ anibere biara ho.’ (Luka 12:15) Ɛwɔ hɔ wɔ hɔ a, ebia yebenya akɔnnɔ bɔne anaa yebesusuw nneɛma bi a ɛmfata ho. Nanso ehia sɛ yɛfa yɛn nsusuwii dommum na ampiapia yɛn amma yɛankɔyɛ bɔne.—Monkenkan Yakobo 1:14, 15.\n14. Sɛ yehu sɛ ahantan ne anibere regyigye yɛn a, dɛn na ɛsɛ sɛ yɛyɛ?\n14 Ahantan ne anibere nyinaa betumi awie yɛn bɔne. Enti nsusuwii bɔne bi ba yɛn adwenem a, ɛsɛ sɛ yebisa yɛn ho sɛ, ‘Meyɛ biribi a ɛmfata a, dɛn na ebefi mu aba?’ Yebisa yɛn ho saa a, ɛbɛma yɛn ani aba yɛn ho so na yɛakɔ so atie Yehowa nne. (Deut. 32:29) Yehowa ma yehu sɛ, sɛ yɛyɛ adepa a, ebesi yɛn yiye, na yɛyɛ bɔne nso a, yebetwa so aba. Sɛ ahantan anaa anibere piapia yɛn koma kɔ bɔne so a, ɛbɛyɛ papa sɛ yesusuw ne nsunsuanso ho. Ɛsɛ sɛ yesusuw ho hwɛ sɛnea bɔne a ɛte saa bɛka yɛn, yɛn adɔfo, na ne kɛse koraa no, sɛnea ɛbɛka yɛne Yehowa adamfofa.\nWO NE YEHOWA NNI NKITAHO DAA\n15. Dɛn na yebetumi asua afi Yesu nhwɛso no mu?\n15 Yehowa pɛ sɛ esi yɛn yiye. (Dw. 1:1-3) Enti ɔde akwankyerɛ a yehia ma yɛn bere a ɛsɛ mu. (Monkenkan Hebrifo 4:16.) Bere a Yesu wɔ asase so no, na ɔyɛ onipa a sintɔ biara nni ne ho nanso na ɔne Yehowa di nkitaho daa. Nokwasɛm ne sɛ wannyae mpaebɔ da. Yehowa boaa Yesu wɔ akwan pii so na ɔmaa no akwankyerɛ a ohia. Ɔsomaa abɔfo ma wɔsom Yesu, ɔde ne honhom kronkron taa n’akyi, na ɔboaa no ma ɔpaw asomafo 12 no. Yehowa kasa fii soro de kyerɛe sɛ ɔtaa Yesu akyi na ‘wagye no atom.’ (Mat. 3:17; 17:5; Mar. 1:12, 13; Luka 6:12, 13; Yoh. 12:28) Ɛsɛ sɛ yesuasua Yesu na yehwie yɛn komam asɛm gu Onyankopɔn anim. (Dw. 62:7, 8; Heb. 5:7) Mpaebɔ yɛ ɔkwan titiriw baako a yɛfa so ne Yehowa di nkitaho daa, na ɛboa yɛn ma yɛde yɛn abrabɔ hyɛ no anuonyam.\n16. Ɔkwan bɛn so na Yehowa boa yɛn ma yɛte ne nne?\n16 Yehowa de n’afotu ma yɛn kwa, nanso ɔnhyɛ yɛn sɛ yenni so. Ɛsɛ sɛ yɛsrɛ ne honhom kronkron na yenya awerɛhyem sɛ ɔremfa nkame yɛn; mmom ɔbɛma yɛn ma aboro so. (Monkenkan Luka 11:10-13.) Nanso ehia sɛ ‘yɛhwɛ sɛnea yetie asɛm yiye.’ (Luka 8:18) Yɛmfa no sɛ yɛasrɛ Yehowa sɛ ɔmmoa yɛn na yɛamfa yɛn adwene ankɔ ɔbra bɔne so, nanso wobɛhwɛ na yɛrehwɛ ponografi anaa sini a ɔbrasɛe wom. Sɛ yɛyɛ saa a, na yɛyɛ nyaatwom. Nea ɛbɛboa yɛn ne sɛ yɛbɛkɔ baabi a Yehowa honhom wɔ anaa yɛbɛyɛ biribi a ɛbɛma yɛanya ne honhom. Yenim sɛ Yehowa honhom wɔ asafo nhyiam ase. Sɛ yɛkɔ asafo nhyiam a, yɛte Yehowa nne, na eyi na aboa Yehowa asomfo pii ma wɔakwati asiane. Sɛ wɔte Yehowa nne a, ɛboa wɔn ma wɔpɛɛpɛɛ wɔn mu na sɛ wohu sɛ akɔnnɔ bɔne bi reyi ne ti wɔn komam a, wɔyɛ ho biribi ntɛm.—Dw. 73:12-17; 143:10.\nKƆ SO YƐ ASO TIE YEHOWA NNE\n17. Adɛn nti na asiane wom sɛ yɛde yɛn ho bɛto yɛn ho so?\n17 Yɛmfa Israel hene Dawid nyɛ nhwɛso. Bere a ɔde ne ho too Yehowa so no, ɔde no yɛɛ nneɛma akɛse. Ɔyɛ aberantewa no, odii Filistini Goliat so nkonim. Akyiri yi ɔbɛyɛɛ ɔsraani ne ɔhene, na Yehowa nam no so bɔɔ Israel man no ho ban. Nokwasɛm ni, ɔno na na osisi gyinae ma ɔman no. Nanso bere a Dawid de ne ho too ne ho so no, ne koma daadaa no. Ɔne Bat-Seba yɛɛ bɔne a emu yɛ duru na ɔmaa wokum ne kunu Uria mpo. Bere a Yehowa teɛɛ Dawid so no, ɔbrɛɛ ne ho ase gyee ne mfomso toom, na ɔne Yehowa ntam san yɛɛ kama.—Dw. 51:4, 6, 10, 11.\n18. Dɛn na ɛbɛboa yɛn ma yɛakɔ so atie Yehowa nne?\n18 Momma yentie afotusɛm a ɛwɔ 1 Korintofo 10:12 na yɛannye yɛn ho anni dodo. Bible ka sɛ yennim ‘sɛnea yebetutu yɛn anammɔn’; obi na ɛsɛ sɛ ɔkyerɛ yɛn kwan. (Yer. 10:23) Enti sɛ yɛantie Yehowa a, Satan na yebetie no. Ɛnde, momma yɛnkɔ so mmɔ mpae na yɛmma honhom kronkron nkyerɛ yɛn kwan, na yentie Yehowa nne daa.\nWo Nsa Ka “Aduan Bere a Ɛsɛ Mu”?\nDwuma Bɛn na Yehowa De Mmea Di?\nOnyankopɔn Asɛm Wɔ Nkwa—Fa Di Dwuma!\nSɛnea Yehowa Bɛn Yɛn\n‘San Bra na Hyɛ Wo Nuanom Den’\nTETE WƆ BI KA “Eureka Drama” no Boaa Nnipa Pii Ma Wohuu Nokwasɛm a Ɛwɔ Bible Mu\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM August 2014\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM August 2014\nƆWƐN-ABAN—NEA ADESUA NSƐM WOM August 2014


Забур 17 CARS - Nnwom 17 ASCB\n1Ao, Awurade tie me tenenee abisadeɛ;\nYɛ aso ma me mpaeɛbɔ\ndeɛ ɛmfiri nnaadaa anofafa mu.\n2Ma me bembuo a ɛfiri wo hɔ.\nMa wʼani nhunu deɛ ɛyɛ pɛ.\n3Wopɛɛpɛɛ mʼakoma mu,\nna wosɔ me hwɛ deɛ, nanso worenhunu hwee;\nmasi madwene pi sɛ mʼano renka bɔne.\n4Nnipa nneyɛɛ fam no,\nwʼanomu asɛm enti\nmatwe me ho afiri\nbasabasayɛfoɔ akwan ho.\nme nan nnwatiriiɛ.\n6Mesu mefrɛ wo, Ao Onyankopɔn\nna wobɛgye me so;\nyɛ aso ma me na tie me mpaeɛbɔ.\n7Da wo dɔ nwanwasoɔ no adi\nfiri wɔn atamfoɔ nsam.\nfa me sie wo ntaban nwunu no ase\n9firi amumuyɛfoɔ a wɔretaataa me nsam,\nmʼatamfoɔ a wɔatwa me ho ahyia no.\n10Wɔpirim wɔn akoma,\n11Wɔadi me ntɛtɛ, afei wɔatwa me ho ahyia;\n12Wɔte sɛ gyata a ahaboa ho kɔm de no,\nte sɛ gyata kɛseɛ bi a wabutu wɔ atɛeɛ.\n13Sɔre, Ao Awurade!\nfa wʼakofena no gye me firi amumuyɛfoɔ no nsam.\n14Ao Awurade fa wo nsa\ngye me firi nnipa a wɔte sei nsam\nasase so nnipa a wɔn akatua wɔ nkwa yi mu.\nWomma ɛkɔm nne wɔn a wʼani ku wɔn ho;\nwɔn mmammarima wɔ bebree,\nna wɔkora agyapadeɛ ma wɔn mma.\n15Na me deɛ, me tenenee mu, mɛhunu wʼanim;\nsɛ menyane na mehunu wo a, mʼakoma bɛtɔ ne yam.\nASCB : Nnwom 17


1 Beresosɛm 25 | Intanɛt So Bible| Wiase Foforɔ Nkyerɛaseɛ\nBeresosɛm Nhoma a Edi Kan 25:1-31\nNnwontofo a na wɔwɔ Onyankopɔn fi (1-31)\n25 Bio nso, Dawid ne mpanyimfo a wɔdeda akuw no ano no yii Asaf, Heman, ne Yedutan+ asefo no bi sɛ wɔnsom na wɔmfa asanku, asankuten, ne nnawuru* nhyɛ nkɔm.+ Mmarima a woyii wɔn sɛ wɔnyɛ ɔsom adwuma no din na edidi so yi. 2 Asaf mma ni: Sakur, Yosef, Netania, ne Asarela; wɔn nyinaa yɛ Asaf mma a wɔhyɛ Asaf ase, na ɔno nso yɛ nkɔmhyɛni a ɔhyɛ ɔhene ase. 3 Yedutan+ mma ni: Gedalia, Seri, Yesia, Simei, Hasabia, ne Matitia;+ ná wɔyɛ baasia, na wɔhyɛ wɔn papa Yedutan ase; ɔno na ɔde sanku hyɛ nkɔm de aseda ne ayeyi ma Yehowa.+ 4 Heman+ mma ni: Bukia, Matania, Usiel, Sebuel,* Yerimot, Hanania, Hanani, Eliata, Gidalti, Romamti-Eser, Yosbekasa, Maloti, Hotir, ne Mahasiot. 5 Eyinom nyinaa yɛ Heman mma. Ɔno ne ɔdehufo a ɔkaa nokware Nyankopɔn no nsɛm kyerɛɛ ɔhene de hyɛɛ no anuonyam.* Nokware Nyankopɔn no maa Heman mma mmarima 14 ne mma mmea 3. 6 Ná wɔn nyinaa hyɛ wɔn papa ase wɔ Yehowa fi nnwonto no mu; wɔde nnawuru, asanku, ne asankuten+ too dwom wɔ nokware Nyankopɔn no fi som mu. Ná Asaf, Yedutan, ne Heman hyɛ ɔhene ase. 7 Wɔne wɔn nuanom a wɔakyerɛ wɔn sɛnea wɔnto nnwom mma Yehowa a wɔn nyinaa ho akokwaw no yɛ 288. 8 Enti akumaa oo, ɔkɛse oo, nea ne ho akokwaw ne nea afei na ɔresua nyinaa, wɔbɔɔ ntonto+ huu nnwuma a wɔbɛyɛ. 9 Ntonto a edi kan no kosii Asaf ba Yosef+ so, Gedalia+ to so abien (ɔne ne nuanom ne ne mma yɛ 12). 10 Sakur+ to so abiɛsa; ɔne ne mma ne ne nuanom yɛ 12. 11 Yisri to so anan; ɔne ne mma ne ne nuanom yɛ 12. 12 Netania+ to so anum; ɔne ne mma ne ne nuanom yɛ 12. 13 Bukia to so asia; ɔne ne mma ne ne nuanom yɛ 12. 14 Yesarela to so ason; ɔne ne mma ne ne nuanom yɛ 12. 15 Yesia to so awotwe; ɔne ne mma ne ne nuanom yɛ 12. 16 Matania to so akron; ɔne ne mma ne ne nuanom yɛ 12. 17 Simei to so du; ɔne ne mma ne ne nuanom yɛ 12. 18 Asarel to so 11; ɔne ne mma ne ne nuanom yɛ 12. 19 Hasabia to so 12; ɔne ne mma ne ne nuanom yɛ 12. 20 Subael+ to so 13; ɔne ne mma ne ne nuanom yɛ 12. 21 Matitia to so 14; ɔne ne mma ne ne nuanom yɛ 12. 22 Yeremot to so 15; ɔne ne mma ne ne nuanom yɛ 12. 23 Hanania to so 16; ɔne ne mma ne ne nuanom yɛ 12. 24 Yosbekasa to so 17; ɔne ne mma ne ne nuanom yɛ 12. 25 Hanani to so 18; ɔne ne mma ne ne nuanom yɛ 12. 26 Maloti to so 19; ɔne ne mma ne ne nuanom yɛ 12. 27 Eliata to so 20; ɔne ne mma ne ne nuanom yɛ 12. 28 Hotir to so 21; ɔne ne mma ne ne nuanom yɛ 12. 29 Gidalti+ to so 22; ɔne ne mma ne ne nuanom yɛ 12. 30 Mahasiot+ to so 23; ɔne ne mma ne ne nuanom yɛ 12. 31 Romamti-Eser+ to so 24; ɔne ne mma ne ne nuanom yɛ 12.\n^ Ɔno ara na wɔfrɛ no Subael wɔ nky. 20 ne 24:20 no.\n^ Nt., “de maa n’abɛn so.”\n1 Beresosɛm 25


Atemmufo 9 | Intanɛt So Bible| Wiase Foforɔ Nkyerɛaseɛ\nAbimelek bɛyɛɛ ɔhene wɔ Sekem (1-6)\nYotam akasabebu (7-21)\nAbimelek dii ade atirimɔden so (22-33)\nAbimelek kɔtow hyɛɛ Sekem so (34-49)\nƆbea bi piraa Abimelek; owui (50-57)\n9 Akyiri yi, Yerubaal ba Abimelek+ kɔɔ ne maame nua mmarima nkyɛn wɔ Sekem, na ɔka kyerɛɛ wɔne ne nanabarima abusuafo nyinaa* sɛ: 2 “Mepa mo kyɛw, mummisa Sekem mpanyimfo* nyinaa sɛ, ‘Nea ɛwɔ he na eye ma mo? Mopɛ sɛ Yerubaal+ mma mmarima 70 no nyinaa di mo so, anaa mopɛ sɛ onipa baako na odi mo so? Monkae sɛ meyɛ mo ara mo dompe ne mo honam.’”* 3 Enti ne maame nuanom no kɔkaa n’asɛm no kyerɛɛ Sekem mpanyimfo nyinaa, na wɔn koma dan kodii Abimelek akyi, efisɛ wɔkae sɛ: “Ɔyɛ yɛn ara yɛn nua.” 4 Ɛnna woyii nnwetɛbona 70 fii Baal-Berit+ abosomfi* de maa no, na Abimelek de bɔɔ mmarima akwasampafo bi a wonni dwuma bi di paa sɛ wonni n’akyi. 5 Afei ɔkɔɔ ne papa fi wɔ Ofra,+ na okokunkum ne nuanom,+ Yerubaal mma mmarima 70 no wɔ ɔbo baako so. Ɛkaa Yerubaal ba kumaa Yotam nko ara, efisɛ ɔde ne ho siei. 6 Enti Sekem mpanyimfo nyinaa ne Bet-Milofo nyinaa hyiae, na wosii Abimelek hene+ wɔ dua kɛse no ho wɔ edum a esi Sekem no nkyɛn. 7 Bere a nkurɔfo kɔkaa nea asi no kyerɛɛ Yotam no, ntɛm ara na okogyinaa Gerisim Bepɔw+ so, na ɔteɛɛm ka kyerɛɛ wɔn sɛ: “Sekem mpanyimfo, muntie me, na Onyankopɔn nso betie mo: 8 “Bere bi, nnua nyinaa kɔe sɛ wɔrekɔsra obi de no asi wɔn so hene. Enti wɔka kyerɛɛ ngodua sɛ, ‘Di yɛn so hene.’+ 9 Na ngodua bisaa wɔn sɛ, ‘Me ngo* a wɔde hyɛ Onyankopɔn ne nnipa anuonyam no, mopɛ sɛ migyae yɛ na mikodi nnua a aka no so hene* anaa?’ 10 Ɛnna nnua no ka kyerɛɛ borɔdɔma dua sɛ, ‘Bra bedi yɛn so hene.’ 11 Na borɔdɔma dua no bisaa wɔn sɛ, ‘Aba pa dɛdɛɛdɛ a mesow no, mopɛ sɛ migyae na mikodi nnua a aka no so hene anaa?’ 12 Afei nnua no kɔka kyerɛɛ bobe dua sɛ, ‘Bra bedi yɛn so hene.’ 13 Ɛnna bobe dua no bisaa wɔn sɛ, ‘Bobesa foforo a ɛma Onyankopɔn ne nnipa ani gye no, mopɛ sɛ migyae yɛ na mikodi nnua a aka so hene anaa?’ 14 Ewiee ase no, nnua no nyinaa ka kyerɛɛ nsɔe dua sɛ, ‘Bra bedi yɛn so hene.’+ 15 Ɛnna nsɔe dua ka kyerɛɛ nnua no sɛ, ‘Sɛ ɛyɛ ampa sɛ mopɛ sɛ mosra me si mo so hene a, ɛnde mommra me nwini ase mmɛhome. Na sɛ ɛnte saa a, ɛnde ogya mfi nsɔe dua mu na ɛmmɛhyew Lebanon sida nnua.’ 16 “Abimelek a mode no asi hene yi,+ enti mohwɛ a ɛfata, na efi mo komam paa? Mohwɛ a, mo ne Yerubaal ne ne fifo adi no yiye? Nea ɔyɛe no, ɛho akatua ni? 17 Bere a me papa ko maa mo no,+ ɔde ne nkwa* too ne nsam gyee mo fii Midian nsam.+ 18 Nanso ɛnnɛ, moasɔre atia me papa fifo, na moakunkum ne mma, mmarima 70 wɔ ɔbo baako so.+ Muwiei a, mode n’abaawa ba Abimelek+ asi Sekem mpanyimfo so hene, esiane sɛ ɔyɛ mo nua nti. 19 Enti nea mode adi Yerubaal ne ne fifo nnɛ no, sɛ ɛfata, na sɛ efi mo komam paa a, ɛnde munni Abimelek ho ahurusi na ɔno nso nni mo ho ahurusi. 20 Na sɛ ɛnte saa a, ɛnde ogya mfi Abimelek mu mmɛhyew Sekem mpanyimfo ne Bet-Milo+ mpanyimfo, na ogya mfi Sekem mpanyimfo ne Bet-Milo mpanyimfo mu mmɛhyew Abimelek.”+ 21 Afei Yotam+ guan kɔɔ Beer, na ne nua Abimelek nti ɔtenaa hɔ. 22 Na Abimelek dii Israel so hene* mfe abiɛsa. 23 Afei Onyankopɔn maa Abimelek ne Sekem mpanyimfo ntam sɛee,* na Sekem mpanyimfo ne Abimelek dii no nwenweenwene. 24 Ɔyɛɛ saa de tuaa kum a Abimelek kum Yerubaal mma mmarima 70 yayaayaw no so ka, na ama wɔn mogya abegu wɔn nua Abimelek ti so, efisɛ ɔno na okum wɔn,+ na asan abegu Sekem mpanyimfo ti so, efisɛ wɔn na wɔboaa no ma okum ne nuanom no. 25 Enti Sekem mpanyimfo maa nkurɔfo kɔtɛw Abimelek wɔ mmepɔw atifi, na obiara a obetwam wɔ wɔn nkyɛn no, na wogye ne nneɛma wɔ ɔkwan no so. Akyiri yi, nkurɔfo kɔkaa nea na wɔreyɛ no kyerɛɛ Abimelek. 26 Ɛnna Ebed ba Gaal ne ne nuanom betwaam kɔɔ Sekem,+ na Sekem mpanyimfo de wɔn werɛ hyɛɛ ne mu. 27 Na wɔkɔɔ wuram kɔtetew wɔn bobe mfuw mu aba, na wokyĩ de yɛɛ nsã, na wodii afahyɛ. Afei wɔkɔɔ wɔn nyame fi+ kodidi nomee, na wɔdomee Abimelek. 28 Na Ebed ba Gaal bisae sɛ: “Hena ne Abimelek, na hena ne Sekem a enti ɛsɛ sɛ yɛsom no? Ɔnyɛ Yerubaal+ ba, na Sebul nyɛ ne nanmusini? Monsom Sekem papa Hamor mma mmarima! Adɛn nti na ɛsɛ sɛ yɛsom Abimelek? 29 Sɛ ɔman yi hyɛ m’ase a, anka matu Abimelek ade so.” Na ɔka kyerɛɛ Abimelek sɛ: “Pɛ asraafo bebree na pue bra.” 30 Bere a Sebul a ɔyɛ kurow no birɛmpɔn tee Ebed ba Gaal asɛm no, ne bo fuwii. 31 Enti ɔfaa akyi somaa nnipa kɔɔ Abimelek nkyɛn kɔka kyerɛɛ no sɛ: “Hwɛ! Ebed ba Gaal ne ne nuanom aba Sekem, na wɔama kurom hɔfo nyinaa asɔre atia wo. 32 Enti wo ne nnipa a wɔka wo ho no mforo mmra anadwo, na monkɔtɛw wuram. 33 Sɛ owia pue anɔpa pɛ, sɔre ntɛm na tow hyɛ kurow no so; na sɛ ɔne ne dɔm pue ba wo so a, yɛ nea wubetumi biara di no so nkonim.”* 34 Enti Abimelek ne wɔn a wɔka ne ho nyinaa sɔree anadwo, na wɔkyɛɛ wɔn mu akuw anan, na wɔkɔtetɛw Sekem. 35 Bere a Ebed ba Gaal pue kogyinaa kurow no pon ano no, Abimelek ne nkurɔfo a ɛka ne ho no pue fii baabi a wɔkɔtɛwee no. 36 Bere a Gaal huu nkurɔfo no, ɔka kyerɛɛ Sebul sɛ: “Hwɛ! Nnipa bi fi mmepɔw no atifi resian.” Nanso Sebul ka kyerɛɛ no sɛ: “Ɛyɛ mmepɔw no sunsuma na wuhu no sɛ nnipa no.” 37 Akyiri yi Gaal san kae sɛ: “Hwɛ! Nkurɔfo bi fi asaase no mfinimfini reba, na kuw baako nam Meonenim dua kɛse no kwan so reba.” 38 Ɛnna Sebul ka kyerɛɛ no sɛ: “Ɛnyɛ wo na na woredwa w’anom sɛ, ‘Hena ne Abimelek a ɛsɛ sɛ yɛsom no’+ no? Ɛnyɛ saa nkurɔfo yi na wopoo wɔn no? Afei pue kɔ na wo ne wɔn nkɔko.” 39 Enti Gaal dii Sekem mpanyimfo anim ne Abimelek kɔkoe. 40 Na Abimelek taa Gaal, na oguanee, na wokunkum nnipa pii guu hɔ ara kosii kurow no pon ano. 41 Afei Abimelek kɔɔ so tenaa Aruma, na Sebul+ pam Gaal ne ne nuanom fii Sekem. 42 Ade kyee no, nkurɔfo no pue kɔɔ wuram. Na ebinom kɔka kyerɛɛ Abimelek. 43 Enti ɔfaa nkurɔfo no, na ɔkyɛɛ wɔn mu akuw abiɛsa, na wɔkɔtetɛw wuram. Na bere a ohui sɛ nnipa no apue afi kurom hɔ reba no, ɔtow hyɛɛ wɔn so kunkum wɔn. 44 Na Abimelek ne kuw a wɔka ne ho no bɔɔ twi kogyinaa kurow no pon ano, na akuw abien no nso kɔtow hyɛɛ wɔn a wɔwɔ wuram no nyinaa so kunkum wɔn. 45 Na Abimelek ne kurow no mufo koe da mu no nyinaa, na ɔfaa kurow no. Afei okunkum nnipa a wɔwɔ hɔ no, na ɔsɛee kurow no,+ na ɔde nkyene petee hɔ nyinaa. 46 Bere a Sekem abantenten mu mpanyimfo tee no, ɛhɔ ara na wɔkɔhyɛɛ El-Berit fi*+ ahintawee* mu. 47 Bere a nkurɔfo kɔka kyerɛɛ Abimelek sɛ Sekem abantenten mu mpanyimfo no nyinaa aboa wɔn ano no, ɛhɔ ara na 48 Abimelek ne mmarima a wɔka ne ho no nyinaa kɔɔ Salmon Bepɔw so. Na Abimelek faa abonnua de twaa dua dubaa bi, na ɔmaa so too ne kɔn ho. Afei ɔka kyerɛɛ nnipa a wɔka ne ho no sɛ: “Nea muhui sɛ mereyɛ no, obiara nyɛ ntɛm nyɛ bi!” 49 Enti nnipa no nyinaa nso twitwaa nnubaa de dii Abimelek akyi. Na wɔde beguu ahintawee a ɛwɔ aban no ase no ho, na wɔde ogya toom. Enti nnipa a wɔwɔ Sekem abantenten no mu nyinaa nso wuwui, mmarima ne mmea bɛyɛ 1,000. 50 Afei Abimelek kɔɔ Tebes. Ɔkaa nnipa no hyɛɛ Tebes kurow no mu, na ɔko fae. 51 Ná abannennen bi wɔ kurow no mfinimfini, enti mmarima ne mmea ne kurow no mu mpanyimfo nyinaa guan kɔhyɛɛ hɔ, na wɔtoo mu foro kɔɔ aban no atifi. 52 Abimelek kɔɔ aban no ho sɛ ɔrekɔbɔ awura mu. Na ɔkɔɔ aban no pon ano sɛ ɔde ogya rekɔto mu. 53 Ɛnna mmea no baako gyaa ɔbo a wɔde yam ade mu bɛhwee Abimelek tirim maa ne tikora mu paee.+ 54 Ntɛm ara na ɔfrɛɛ n’akoa a okura n’akode no ka kyerɛɛ no sɛ: “Twe wo sekan kum me, na nkurɔfo anka sɛ, ‘Ɔbea na okum no.’” Enti n’akoa no de ne sekan wɔɔ no ma owui. 55 Bere a Israel mmarima no hui sɛ Abimelek awu no, obiara san kɔɔ ne fi. 56 Enti bɔne a Abimelek de yɛɛ ne papa a ɛne sɛ okunkum ne nuanom 70 no, Onyankopɔn tuaa no ka.+ 57 Afei nso, bɔne a Sekem mmarima yɛe nyinaa, Onyankopɔn ma ɛbaa wɔn ankasa ti so. Enti Yerubaal+ ba Yotam+ nnome no baa wɔn so.\n^ Nt., “ne papa maame fi abusua.”\n^ Ebetumi nso akyerɛ, “nsaasewuranom.”\n^ Anaa “me ne mo yɛ mogya baako.”\n^ Anaa “aba pii a mesow.”\n^ Nt., “mikohinhim me ho wɔ nnua a aka no so.”\n^ Anaa “Abimelek yɛɛ ne ho sɛ obirɛmpɔn wɔ Israel so.”\n^ Nt., “Onyankopɔn somaa honhommɔne baa Abimelek ne Sekem mpanyimfo ntam.”\n^ Anaa “nea wo nsa betumi biara, fa yɛ no.”\n^ Anaa “abannennen.”